Наманганда қўшни Қирғизистондан ноқонуний олиб ўтилган гиёҳвандлик воситаси ушланди\nНаманган. 2020 йил 03 июль куни соат 23:00 да 59 ёшли С.К. Қирғизистон Республикаси фуқароси «М» исмли шахс билан жиноий тил бириктириб божхона назоратини четлаб, «М»нинг ёрдамида Қирғизистон Республикаси билан Ўзбекистон Республикасини ажратиб турувчи, божхона назорати ўрнатилмаган «Норин» дарёси орқали, дарёнинг Қирғизистондаги қирғоғидан Ўзбекистондаги қирғоғига қараб, балиқ тутишга мўлжалланган қармоқ ёрдамида «гашиш» гиёҳвандлик воситасини олиб ўтказганидан сўнг, С.К. ушбу гиёҳвандлик воситасини яшаш уйи дарвозахонасига олиб бориб, яшириб қўйган.\nШундан сўнг, С.К. ўзининг таниши 44 ёшли Р.А. билан жиноий тил бириктириб, 2020 йил 05 июль куни 513,53 грамм «гашиш» гиёҳвандлик воситасини 3.500 АҚШ долларига сотаётган вақтида ашёвий далиллар билан ушланган.\nШунингдек, шу куннинг ўзида С.К., нинг яшаш хонадони холислар иштирокида кўздан кечирилганида, яшаш уйида 0,21 грамм «марихуана», 13,47 грамм «гашиш» ва 0,74 грамм “кўкнор сомони” гиёҳвандлик воситаларини сақлаб келганлиги аниқланиб, мазкур воситалар процессуал тартибда расмийлаштириб олинган.\nМазкур ҳолат юзасидан Ўзбекистон Республикаси Жиноят Кодексининг 273-моддаси 5-қисми (гиёҳвандлик воситалари, уларнинг аналоглари ёки психотроп моддаларни кўп миқдорда қонунга хилоф равишда сотиш)билан жиноят иши қўзғатилган.\nҲозирда Учқўрғон туман ИИБ ҳузуридаги Тергов бўлими томонидан тергов ҳаракатлари олиб борилиб, С.К. ва Р.А., лар гумон қилинувчи тариқасида жалб қилиниб, уларга нисбатан “қамоққа олиш” тарзидаги эҳтиёт чораси қўлланилган. Тергов ҳаракатлари давом эттирилмоқда.


Путин маъмуриятига янги раҳбар тайинлади - BBC O'zbek\nПутин маъмуриятига янги раҳбар тайинлади\nРоссия Президенти Владимир Путин жума куни ўзининг маъмурияти бошлиғи Сергей Ивановни истеъфога чиқариб, унинг ўрнига оммага яхши таниш бўлмаган Антон Вайнони тайинлади.\nОхирги тўрт йилда у Ивановнинг ўринбосари бўлган, бунгача эса Путин ёнида ишлаган: дастлаб Кремлда, кейин, 2008 йилда хўжайиннинг "алмашуви" орқасидан ҳукуматда, сўнгра яна Кремлда.\nАнтон Вайнонинг расмий таржимаи ҳоли топ-тоза, амалдор учун идеал кўринишда: тўғри карьера чизиғида, ҳеч қандай ортиқча, норасмий жойи йўқ, "туғилган-тугатган-эркин гаплашади-уйланган-фарзандлари бор".\nБироқ қавслар ташқарисида оиласининг эстон илдизлари, афсонавий бобо ва кенг қиррали, хос бўлмаган илмий қизиқишлар, жумладан "ноосферани нусхаловчи" асбоби ва бошқалар ҳақида Би-би-си ўрганиб кўрди.\n2001 йилда Кремл амалдорининг бобоси Карло Вайнонинг Москва чеккасидаги ҳашамлардан холи дала ҳовлисига эстон журналистлари ташриф буюришади. Уларнинг қизиқишини осонгина изоҳлаш мумкин: ўн йил, 1978-1988 йиллар Карло Вайно МҚнинг Эстония Коммунистик партиясини бошқарган, бироқ кейин саҳнадан ғойиб бўлган.\nЭстонияда Карлонинг мавқеи у қадар нуфузли бўлмаган, деб ҳикоя қилади Кристер Парис. Эстончани у яхши билмас, акцент ва хатолар билан гапирарди ва шунинг учун кўпчилик уни республикада руслаштириш сиёсатининг бир воситаси деб қабул қилганди.\n1988 йилдаги норозилик ҳаракати пайти у марказдан куч қўллашни сўраган, деб келтирилади "Эстониянинг мустақиллиги" номли китобда.\nХуллас, Михаил Горбачёв таниқли бўлмаган Карло Вайнони дипломат Вайно Вилянсга алмаштирди, Карло Вайно эса Москвага Марказий Қўмита партия назорати идорасига ишга чақирилади, ундан кейин нафақага чиқади. 2001 йилда у 78 ёшда бўлган.\nИккинчи қаватда Eesti Paevaleht мухбирлари деворларга тўлиқ ярим яланғоч аёлларнинг плакатлари ёпиштирилганини кўришади. "Обойга пул йўқ эди, неварам бу суратларни юборган, у Японияда дипломат бўлиб ишлайди", деб тушунтиради Карло Вайно.\nАнтон Вайно 1972 йил Таллинда туғилган. "Оила Эстонияни тарк этганида у беш ёшга ҳам тўлмаган эди", деб ҳикоя қилади оиланинг номини айтмаган таниши Delfi порталига.\nУнинг карьераси шаҳарлик бўлмаган киши учун жуда ҳам омадли, дейди аёл.\nЛекин бу ерда Антон Вайнони Эстония пойтахтида туғилгани ва Россия пойтахтида улғайганини ҳисобга олсак қишлоқлик дейиш баҳсли. Аммо унинг профессионал мансаб пиллапояларидан чиқиши ҳақиқатдан муваффақиятли.\n1996 йилда Россиядаги энг нуфузли олий ўқув юртларидан бири МГИМО (Халқаро муносабатлар факультети)ни тугаллади. Тўғрисини айтганда, МГИМОнинг ўша пайтдаги ҳамма битирувчилари ҳам уни эслаб қолишмаган, дейди унинг курсдоши Профессионалы.ру манбаси асосчиси Дмитрий Ситников Би-би-сига.\nСтратегия ва технологияларни тадқиқ қилиш маркази раис ўринбосари Константин Макиенконинг хотираси бу борада яхшироқ. У Вайно ҳазилкаш, шу билан бирга гоҳида аяб ўтирмайдиганлар тоифасидан бўлганини айтади.\nМакиенко жамоат ҳаётида қатнашмагани учун комсомол сафидан ҳайдамоқчи бўлганларида айнан Вайно унинг ёнини олган, бироқ 1991 йил 28 сентябрда комсомол ташкилоти расман тарқатиб юборилди.\nМГИМОни тугатгач, япон тилини ўрганган Вайно Россиянинг Токиодаги элчихонасига ишга кетади. 2001 йилдан турли дипломатик лавозимларда ишлаган. 2003 йилдан эса президент маъмуриятига ўтади.\n"Ростехнология", Таллин яқинидаги уй\n"Вайно бошидан Путин командасининг чиқиб келаётган юлдузларидан бири эди", дейди сиёсатшунос Евгений Минченко. У ҳукумат аппаратида Путин билан ишлаган ва унинг кўтарилиши муҳокама қилинмаган, иш вазиятга боғлиқлиги аён.\n"Антон Вайно - фуқаролик мулозими. Путин шахсий таниш ва содиқлик принципи бўйича одамларни юқорига кўтаришини намойиш қилмоқда", изоҳлайди сиёсатшунос Павел Салин.\nАнтон Вайно оммага етарлича танилмаган, лекин президент маъмурияти раҳбар ўринбосари учун бу муҳим эмас эди", дейди Янги давлатлар халқаро институти директори Алексей Мартинов.\nМашҳур эмаслик Антон Вайнога хос белги, бу Кремлдаги амалдорлар учун оддий саналади.\nОхирги йилларда чиққан янгилик орасида у Путиннинг фармони билан "Ростехнология" давлат ширкати кузатувчи таркибга киритилгани тилга олинган.\nВа яна Антон Вайнонинг Таллин ташқарисида бобосидан мерос қолган уйи борлиги ҳақида ёзилган.\nЭнг қизиқарлиси, Антон Вайнонинг илмий тадқиқотлари. Улар муаммонинг қўйилиши билан бирга ўзининг турфа хиллиги билан ҳам эътиборни тортади.\nКоммерсант нашрига кўра, Антон Вайно президент маъмуриятининг ташқи сиёсат бўйича ўринбосари Антон Кобяков билан ҳамкорликда турли журналларда мақолалар чиқарган.\nАнтон Вайно нооскоп асбобини кашф қилган.\nНооскоп- бу инсониятнинг жамоа онгини ўрганишга имкон берадиган, ноосферада бўладиган ўзгаришларни рўйхатга оладиган биринчи асбоб, дейди муаллиф.


Бир куни подшоҳ бир кишига иш буюради: “Мана бу менинг боғим, буларни ҳаммасини менга хоналарга бўлганман. Ҳар бир хонага кириб, мева узиб манави саватга тўлдириб келтирасан. Шунга яраша муздингни оласан, ҳаққингни оласан”.\nШунда ҳалиги киши: “Фақат шугина холосми? Ахир бу осон-ку” дейди. Подшоҳ: “Лекин бир шартим бор ҳар бир хонага киргандан кейин орқага қайтиш йўқ” деб уқтиради. “Бўпти” деб ҳалиги киши боғнинг аввалги хонасига киради, қараса мевалар ғарқ пишиб тўкилиб ётибди. Нимагадир унга бу мевалар ёқмади ва бошқа хонага кирди, қараса олдинги хонадан чиройлироқ, янада кўркамроқ мевалар бор экан. “Демак бошқа хонаси бундан зўр бўлса керак” деб ўйлаб, бошқасига киради. Дарҳақиқат бу хонадаги мевалар аввалгилардан ҳам ажойиброқ ва хуштаъмроқ эди. Шундай қилиб бир-биридан гўзал мевалик хоналарга кириб-чиқиб узмай фақат тамоша қилар эди. Ҳали узарман деган умидда кейинги хоналарга ўтди, лекин охирги хонага кирганда унда мевадан асар ҳам йўқ эди, ҳалиги киши охирги хонага келиб қолганини сезмай қолибди. Қараса саватда ҳеч қандай мева йўқ. Шунақанги пушаймон бўлиб, уялиб қолибди. Афсуски хоналарга қайтиб киришнинг иложи йўқ.\nУшбу ҳикоядаги подшоҳ бу Аллоҳ таоло, боғ эса бу дунёдир. Ҳар бир хонаси ҳар бир кунимиз, дарҳақиқат унга қайтиб киришнинг иложи йўқ. Мевалар эса хайрли ишлар. Эрта бизлар пушаймону шармисор бўлмаслигимиздан олдин, Аллоҳ таоло буюрган амалларни ўз вақтида бажариб ва қайтарган қайтариқларидан қайтсак берган ваъдамизга мувофиқ хаёт кечирган бўлардик. Чунки бирмас-бир кун бизнинг соямиздек эргашиб келаётган ўлим бизни охирги манзилга етказиб келади. Шундай экан хар бир кунимиздан унумли фойдаланайик. Умримиз дафтарини хайрли савоб ишлар билан безайлик. Вақтимизнинг ҳар дақиқасини қадрлайлик.\nХўжаобод туман Еттичинор ва Кўфа жоме масжид имом хатиблари М.Қосимов З.Зияиддинов\n/ Вақт қадри


Акциядорларининг йиллик умумий йиғилиши утказилиши тугрисида\nBoshОбъявленияАкциядорларининг йиллик умумий йиғилиши утказилиши тугрисида\n«BIOKIMYO» АЖ Кузатув кенгашининг 2017 йил 23 майдаги йиғилиши қарорига биноан жамият акциядорларининг йиллик умумий йиғилиши 2017 йил 15 июнь соат 10.00 да «BIOKIMYO» АЖ маъмурий биносининг катта мажлислар залида бошланишини маълум қилади.\nКун тартибига қуйидаги мсалалар киритилган:\n2. “BIOKIMYO” АЖ нинг 2016 йил якуни бўйича кузатув кенгашининг ўз ваколати доирасига кирадиган масалалар юзасидан, шу жумладан, жамиятни бошқаришга доир қонун хужжатларида белгиланган талабларга риоя этилиши юзасидан жамият кузатув кенгашининг хисоботларини эшитиш.\n3. “BIOKIMYO” АЖ нинг 2016 йил якуни бўйича молиявий-хўжалик фаолияти якунлари ва бизнес-режа бажарилиши юзасидан Бошқарув раисининг хисоботини тасдиқлаш.\n4. “BIOKIMYO” АЖ нинг 2016 йил якуни бўйича йиллик хисоботини, шу жумладан баланс, молиявий натижалар, фойда ва зарарлар тўғрисидаги хисоботларини тасдиқлаш.\n5. “BIOKIMYO” АЖ нинг 2016 йил молиявий фаолияти якуни бўйича ташқи аудиторнинг хулосасини эшитиш.\n6. “BIOKIMYO” АЖ нинг 2016 йил якуни бўйича хисоботини ва ўз ваколати доирасига кирадиган масалалар юзасидан, шу жумладан, жамиятни бошқаришга доир қонун хужжатларида белгиланган талабларга риоя этилиши юзасидан жамият тафтиш комиссиясининг хулосасини эшитиш.\n7. “BIOKIMYO” АЖ да ўтказилган корпоратив бошқарув тизимини мустақил бахолаш натижаларини кўриб чиқиш.\n8. “BIOKIMYO” АЖ нинг 2016 йил якуни бўйича олинган соф фойдасини тақсимлаш, жойлаштирилган акцияларнинг хар бир тури бўйича дивиденд миқдори, уни тўлаш шакли ва тартибини тасдиқлаш.\n9. “BIOKIMYO” АЖ нинг 2017 йил учун тузилган бизнес-режасини тасдиқлаш.\n10. “BIOKIMYO” АЖ Кузатув кенгаши аъзоларини сайлаш.\n11. “BIOKIMYO” АЖ Тафтиш комиссияси аъзоларини сайлаш.\n12. “BIOKIMYO” АЖ Бошқарув раисини сайлаш ва у билан мехнат шартномасини бир йил муддатга тузиш.\n13. “BIOKIMYO” АЖ нинг “Кузатув кенгаши тўғрисида”, “Тафтиш комиссияси тўғрисида”, “Саноқ комиссияси тўғрисида” ва “Кузатув кенгаши, тафтиш комиссияси ва жамият ижроия органи аъзоларини рағбатлантириш тўғрисида”ги низомларининг янги таҳририни тасдиқлаш.\n14. “BIOKIMYO” АЖ нинг “Бошқарув ва назорат органлари маърузалари (хисоботлари)нинг шакли ва мазмунига бўлган талаблар тўғрисидаги низом”ни тасдиқлаш.\n15.“BIOKIMYO” АЖ Уставининг янги тахририни тасдиқлаш.\nАкциядорларни руйхатга олиш 2017 йил 15 июнь куни соат 9.00 да бошланади.\nАкциядорларнинг умумий йиғилиши бўйича тайёрланган хужжатлар билан жамиятнинг www.biokimyo.uz сайтида танишиб чиқиш мумкин, қуйидаги манзил: Янгийул шахри, Кимегар кўчаси, №1-уй, «BIOKIMYO» АЖ. ТелL370) 602-43-97 ва қуйидаги эл.манзил biokimyo@mail.ru бўйича мурожаат қилишингиз мумкин:\nЖамият Кузатув кенгашининг 2017 йил 23 май куни ўтказилган йиғилишида қимматли қоғозлар эгаларининг рўйхатини тузиш тўғрисида қарор қабул қилинди.\nАкциядорларга навбатдаги йиллик умумий йиғилиши ўтказилишини хабар бериш учун акциядорлар реестри – 2017 йил 23 май холатига кўра ёпилади.\nАкциядорларнинг Умумий йиғилишда қатнашиш учун акциядорлар реестри – 2017 йил 9 июнь холатига кўра ёпилади


Муҳаммад Ёқуббек – Хитойдаги Еттишаҳар давлатининг Пскентлик ҳукмдори (2-мақола) | Shosh.uz\nБош саҳифа » Тошкентликлар » Муҳаммад Ёқуббек – Хитойдаги Еттишаҳар давлатининг Пскентлик ҳукмдори (2-мақола)\nДавоми. 1-қисмни ўқиш\nХон Султон Сайидхон Тошкент ўрдасига келиб ўрнашди. Унинг олдига Муҳаммад Ёқуббек ҳам келиб, саломга кирди. Амир лашкар Алимқулга бу пайтда Шарқий Туркистоннинг Қашқар шаҳридан хат-хабар келган бўлиб, уни бу масала кўп ўйлантириб қўйган. Саркарда Қашқар ва унинг атрофи, у ерда бўлаётган воқеаларга кўпдан эътибор бериб юрган эди. Чунки, Шарқий Туркистондаги манчжурлар ҳокимиятига қарши кураш жараёни кескинлашаётган вақтлар эди. Муҳаммад Аъламнинг «Тарихи Хўтон» асарида «Абдураҳмон Хўтонни олгач, ўз укаси Иброҳимни Андижон ва Қўқонга юборган. У билан бирга 4 мусулмон, 20 та отлиқ киши, 7 та отга юкланган совға-салом ва 70 ёмбу ҳам юборган. Иброҳим олиб келган мактубда «Биз шаҳарни олдик ва ислом озод этилди. Биз сизни ҳукмдоримиз деб биламиз. Агарда душман бизга ҳужум қилиб қолгудек бўлса, сиздан мадад тилурмиз», деб битилган эди»,деб ёзган (Муҳаммад Аълам. Тарихи Хўтон // Франция Миллий кутубхонаси. № М 3348-8. – 20б варақ). У ўз шиғовули ва Шарқий Туркистонга элчи бўлиб бориб юрган Муҳаммад Тойибдан, Шарқий Туркистон ҳақида кўп нарсалар сўрайди. Бу ҳақда Муҳаммад Юнус Тойиб шундай дейди: «Жаноби Амирлашкар Қашқар ва уни тавобати таърифини ва фуқаролари фармонбардор ва жаннати бетакаллуфлигини кўп эшитган сабабли, қилинадиган неча каррот ул вилоят авзои ва атворини сўраб, уни қўлга киргизмоқ ва тасарруф қилмоқ тавқи кўнгулларига тушган ва истило топган эди». Бу фикр билан Алимқули уч кунгача ҳеч кимни қабулига киргизмади. Фақат шиғовулгина хабар олиб турган, холос. Учинчи куни у Муҳаммад Ёқуббекни сўради. Муҳаммад Ёқуббек етиб келгач, юқоридаги хат юзасидан узоқ фикрлашади. Шундан сўнг, уч кун ўтгач, Ўрданинг барча амалдорлари, ҳарбийлар ва бекларини йиғиб, катта мажлис ўтказади. Қашқардан хат келганини, бу хатда шарқий туркистонлик хожалардан бўлмиш Жаҳонгирхўжа ўғли Бузрукхўжани ва унга қўшиб бир қанча аскар сўраб, мурожаат қилганини айтади. Ушбу мурожаатга қандай жавоб бериш кераклиги ҳақида ўртага маслаҳат солади. Бу ҳақда яна Муҳаммад шиғовул шундай ёзади: «Бу машваратдан охирлари бу маъно қарор топдики, Жаҳонгирхон тўра ўғли Бузрукхон тўрани ҳозир қилиб дедиларки: «Сизни Қашқарга тўра ва хон қилдим, аммо юртдорлик ва олмоқу бермоқ ва урмоқ, ўлдирмоқ ва азлу касб ва мунга ўхшаш ишлар тамоман Ёқуббек Бадавлат ихтиёрида бўладур. Анга сиз ҳаргиз даҳлу тааруз қилмай, хонлик ва тўралик отига қаноат айлаб, айшу ишратга машғул бўлиб, Бадавлат ишоратидан ҳаргиз чиқмайсиз», деб ўртага Қуръони каримни қўйиб, қасам ичдириб, аҳду паймон қилдирди»(Муҳаммад Юнус Тойиб Тошкандий. Тарихи Алимқули амирлашкар. – Тошкент: 2011.) Шундан сўнг Муҳаммад Ёқуббек ўзига минмоқ учун Муҳаммад Тойибдан бир от сўраган ва Бузрукхўжани олиб, Қашқарга жўнаган.\nМуҳаммад Ёқуббек Шарқий Туркистонда\nЕттишаҳар давлатининг ташкил топиши\nШарқий Туркистонда кечган воқеалар юртимиз тарихида қандай ўрин тутади?\nҲозир Хитой давлати таркибида бўлиб, Шинжон Уйғур автоном ўлкаси,деб номланган бу юрт, жанговар аждодларимиз қатнашган улуғ тарихий воқеаларга гувоҳ бўлган. Масалан, Соҳибқирон бобомиз Амир Темур, салкам икки асрлик мўғул истибдодига худди шу жойда барҳам берганлар. Абдуқаҳҳор Иброҳимовнинг «Ватан туйғуси» китобида ёзилишича, Соҳибқирон Амир Темур Шарқий Туркистонни ёвлардан озод этиб, Марказий ва ғарбий Туркистон билан бирлаштирган. Кейинроқ, Шарқий Туркистонни 1822–1842 йилларда ҳукмронлик қилган Қўқон хони Муҳаммад Алихон ибн Умархон ўттиз минг кишилик лашкар билан бориб, манчжур босқинчилари асоратидан қутқаради. Шу ғалабаси эвазига Муҳаммад Алихон «Ғозий» унвонига мушарраф бўлган. Умуман, Туркистон тарихида бундай унвонни олган ҳукмдорлар бармоқ билан санарлидир. Ўз даврида Ватан тупроғини босқинчилардан тозалашда фавқулодда хизматлар кўрсатган Маҳмуд Ғазнавий, Амир Темур, Султон Ҳусайн (Бойқаро) ва Муҳаммад Алихон ибн Умархонлар юксак «Ғозий» унвонига сазовор бўлишган.\nШарқий Туркистон 1755–1759 йиллар Хитойда ҳукмрон бўлган ва тарихда Чин деб аталган манчжурлар сулоласи (1644–1911) томонидан босиб олинган. Шу замонда мазкур минтақада мавжуд бўлган Ёркент хонлиги (1475–1759) ва Жунғор хонлиги (1636–1759) каби икки давлат йўқ қилинган. Ана шундан кейин маҳаллий халқлар ўз миллий давлат тузумини қайта тиклаш мақсадида тинмай курашдилар. Бу курашларга эса Ёркент тахтининг ворислари бўлмиш Шарқий Туркистон хўжалари сулоласи бошчилик қилган.\nҚашқарга юбориш учун Бузрукхўжани танлаш тасодифан бўлмаган. У олдинги Ёркент хонлиги тахтининг ворисларидан бири ва 1825-1828 йиллар Шарқий Туркистонда манчжурлар ҳукмронлигига қарши кўтарилган қўзғолоннинг етакчиси Жаҳонгирхўжанинг ягона тирик қолган ўғли эди. Бузрукхўжа Тошкентдан Қашқарга 1864 йил декабрда йўлга чиққан. Кузатувчилар асосан, Қўқон хонлиги ҳудудида истиқомат қилаётган қашқарликлар, турли сабабларга кўра ер-сувидан ажралган беклардан ташкил топган бўлиб, улар ичида Муҳаммад Ёқуббек ва бошқалар ҳам бор эди.\nБузрукхўжа Қашқарга 1865 йил январь ойида етиб келган. Сўнг орадан кўп ўтмай, хўжа Қашқар хонлигининг хони, деб эълон қилинган. Бузрукхўжа умрида сиёсий ишларга ва давлат бошқарувига аралашмаганлиги туфайли, Қашқарда тартиб ўрнатиб, ўз ҳокимиятини мустаҳкамлашни қўлдан бой бера бошлаган. Муҳаммад Ёқуббек учун бундай вазият қўл келган. Тез орада у Қашқар армиясига қўмондонлик қилиш ҳуқуқини қўлга киритган. Муҳаммад Ёқуббекнинг ҳарбий соҳада тажрибали эканлиги унга нисбатан маҳаллий халқнинг ҳурмат-эҳтироми янада ошишига сабаб бўлган. Чунки, манчжурлар ҳукмронлиги даврида маҳаллий халқ вакиллари ҳарбий ишлардан бутунлай узоқлаштирилган эди.\nҲарбий бош қўмондон лавозимига тайинланган кунидан бошлаб Муҳаммад Ёқуббек Қашқарда маҳаллий халқ вакилларидан замонавий қўшин тузишга киришган. Орадан бир неча ой ўтмасдан у ташкил қилган қўшиннинг сони 13 минг кишига етган. 1865 йил Қашқар ва Кучар хонликлари ўртасидаги юз берган жанглар шуни кўрсатадики, унинг қўшини сон жиҳатдан бир неча баробар ортиқ рақиблар устидан ғолиб чиқиб, ўзининг жанговар эканлигини кўрсатган. Ушбу қўшин ёрдамида Муҳаммад Ёқуббек Қашқар хонлигининг доирасини кенгайтиришга киришган. Энг аввал у узоқ вақт ичида қуршовда ётган шаҳар қалъасини манчжурлардан озод қилган. 1865 йил апрель ойида Шарқий Туркистондаги йирик қалъаларнинг бири бўлмиш Янгиҳисор қалъасини эгаллаган. Мана шуларга ўхшаган қатор ғалабалардан сўнг Муҳаммад Ёқуббек Қўқонга совғалар билан элчилар юборган. Аммо бу элчилар амирлашкар Алимқулини тирик учрата олмаган. Зеро, шу йилнинг май ойида Алимқули Тошкент атрофида бўлган рус қўшинига қарши урушда ҳалок бўлган эди. Тошкент Россия империяси қўшинлари томонидан босиб олингач, бу ердан кўплаб кишилар Қашқарга Муҳаммад Ёқуббек ҳузурига борган.\n1867 йил ёзга қадар бўлган бир йилдан ортиқ давр ичида Муҳаммад Ёқуббек бир неча марта ҳарбий юриш қилиб, Кучор, Ёркент, Қашқар хонликларини бирлаштирган. Уч хонлик асосида шаклланган давлат Еттишаҳар давлати деб аталди. Зеро, бу давлат доирасига Қашқар, Ёркент, Хўтон, Оқсув, Учтурфон, Кучор, Қорашаҳар каби Шарқий Туркистоннинг етти шаҳри кирган эди. Шундай қилиб, Муҳаммад Ёқуббек Қашқарга келгандан кейин 4-5 йил давомида Шарқий Туркистоннинг асосий қисмини бирлаштирди, унинг иқтисодий ва сиёсий ривожланишига шароит яратди.\nЎз даврининг атоқли саркардаси ва давлат арбоби Муҳаммад Ёқуббек тарихи ва фаолияти ҳали ўз тадқиқотчиларини кутиб турибди. Юрт озодлиги учун курашган ва ҳарбий иш тарихида улкан из қолдирган Муҳаммад Ёқуббек сиймоси ҳали кўп эсга олинади, деган умиддамиз.\nPrevious Муҳаммад Ёқуббек – Хитойдаги Еттишаҳар давлатининг Пскентлик ҳукмдори (1-мақола)\nNext Ханы, заставившие Китайcких императоров считаться собой (часть 1)\nPost Views: 1 074 Қози – мусулмон давлатларида ҳукмдор томонидан тайинланадиган, шариат асосида суд вазифасини бажарувчи, …\nPingback: Muhammad Yoqubbek – Xitoydagi Yettishahar davlatining Pskentlik hukmdori (1-maqola) ⋆ WWW.MALUMOT.RU - Malumotlar bazasi\nMuhammad Yoqubbek – Xitoydagi Yettishahar davlatining Pskentlik hukmdori (1-maqola) ⋆ WWW.MALUMOT.RU - Malumotlar bazasi: […] davomi bor […]...\nDilfuza: Assalomu aleykum Imtihonga kirishga ruhsat berilishi uchun beriladigan savollar...


Турли шаҳарлардаги Apple дўконлари - XABARDOR.UZ\nXABARDOR.UZ: Дунёдаги машҳур техно-гигант ҳисобланган Apple компанияси маҳсулотларининг сифат даражаси юқори ҳамда ажойиб кўринишга эга эканилиги сабабли харидоргир брендлар қаторидан муносиб жой эгаллаган. Компаниянинг янги маҳсулотларини биринчилардан бўлиб сотиб олиш истагида бўлганлар унинг магазинларида навбатга туришига тўғри келади. Бугунги мақоламизда турли шаҳарларда жойлашган ҳамда ўзининг чиройи билан шаҳар кўркига кўрк қўшган компаниянинг магазинларини эътиборингизга ҳавола этамиз.\nМанхэттен марказидаги 5-авеньюда жойлашган Apple магазинига ойнасимон куб орқали кирилади. Унда компания логотипи жойлаштирилган.\nШанхайдаги Apple дўконига кириш йўлаги ҳам ойнасимон кўринишга эга. Нью-Йоркдаги дўкондан фарқли равишда, у цилиндр кўринишида ясалган. Дўкон шаҳарнинг маркази бўлган Пудун туманида жойлашган.\nКомпаниянинг Париждаги дўкони Лувр яқинида қад кўтарган.


Ўзбекистон Ҳаво йўллари самолёти "гаровга олинди"\n20 апрел 2021, Тошкент вақти: 22:21\nБундан бир неча ҳафта аввал Ўзбекистон Ҳаво йўллари ширкатига қарашли самолёт Бангкок аэропортидан уч кун давомида уча олмай қолиб кетгани маълум бўлди. Самолётнинг учирилмаганига Ўзбекистон ҳаво йўлларининг Тайландга қарашли ширкатдан ёнилғи учун катта миқдорда қарзини тўламагани сабаб бўлгани айтилмоқда. Авиаташувчиларга ёнилғи етказиб берадиган Тайланднинг давлатга қарашли PTT ширкати вакиллари ўзбекларнинг бир неча миллионлик қарзи борлигини тасдиқлади, лекин Бангкок-Тошкент йўналиши бўйича учган самолётнинг тўхтатиб қолинганидан бехабар эканликларини айтмоқда.\nHY534 Бангкок-Тошкент рейси уч кун "гаровда қолди"\nЎзбекистон ҳаво йўлларига қарашли самолёт Бангкокнинг Суварнабхуми (Suvarnabhumi) халқаро аэропортида уч кун давомида уча олма, қолиб кетгани ҳақида Озодликка Тошкентдаги манбамиз Скайп орқали хабар қилди.\nСуҳбатдошимизнинг айтишича, ўтган ойнинг охирларида Бангкок-Тошкент йўналиши бўйича учиши керак бўлган HY534 сонли парвоз амалга ошмай қолган. “Бунга Ўзбекистон ҳаво йўлларининг Тайланддаги маҳаллий ширкатдан катта қарзи бўлгани сабаб бўлган. Тайланд қарзни тўламасаларинг, самолёт гаровда қолади, деган. Тошкентга қайтаётган сайёҳлар уч кун сарсон бўлиб қолиб кетишибди”, деди тошкентлик суҳбатдошимиз.\nУнинг айтишича, Ўзбекистон ҳаво йўллари Бангкок аэропорти маъмурияти билан музокара қилиб, уч кундан кейин самолёт ортга қайтган.\nЎзбекистон ҳаво йўллари ширкатидан бу вазият бўйича изоҳ олишнинг иложи бўлгани йўқ. Лекин Тайландга сайёҳлик турларини ташкил қиладиган Тошкентдаги агентликлардан бирининг ходими HY534 сонли парвозни амалга оширган Boeing 676 русумли самолёт Бангкокда уч кеча қолиб кетганини тасдиқлади, лекин сабабларини билмаслигини айтди. Маълум бўлиши, бу ҳодиса 20-24 март кунлари рўй берган.\n- Ҳа, бу воқеа тахминан бундан икки ярим уч ҳафта аввал рўй берди. Лекин аниқ санаси ҳозир эсимда йўқ. Самолёт икки ярим кунга кечикиб учди. Бунинг сабабларини аниқ билмайман, бизга самолёт қолиб кетибди, деб айтишди, бошқа тафсиолтлардан хабарим йўқ. Лекин мижозларимизнинг ортиқча хавотирланишига ҳожат йўқ, ҳозир барча келишмовчиликлар ҳал қилинган ва бундай ҳодиса такрорланмаслигига умид қиламиз. Ҳозир Ўзбекистон ҳаво йўллари ҳафтасига уч марта парвоз амалга оширмоқда ва самолётлар лиқ тўла. Жуда кўп одам учяпти, шунинг учун энди бунақа кечикишлар бўлмайди, деган умиддамиз,- деди Тошкентдаги сайёҳлик агентлиги ходими.\nБангкокнинг Suvarnabhumi халқаро аэропорти вакили, Озодлик билан микрофонсиз суҳбатда Ўзбекистон самолёти нима сабабдан уч кун давомида аэропортдан чиқарилмаганини изоҳлашдан бош тортди. Аэропорт ходими бу масалада Ўзбекистон Ҳаво йўллари ширкатига ёнилғи етказиб бериш билан шуғулланадиган РТТ ширкатига мурожаат қилишимизни маслаҳат қилди.\nЎзбекларнинг қарзи бир неча миллионга тенг\nТайланд давлатига қарашли РТТ ширкатининг ўзини Хун Чайпрют (Khun Chaipruet) деб таништирган вакили Озодликка Ўзбекистон Ҳаво йўлларининг бир неча миллион долларлик қарзи тўпланиб қолганини тасдиқлади, лекин ўзбек самолёти Бангкок аэропортида ширкат талаби билан ушлаб қолиндими, деган саволга жавоб бермади.\n- Ҳозир сизга аниқ рақамларни айта олмайман. Лекин бир неча миллионга тенг қарз ҳақиқатан бор. Лекин мижозларимиз орасида қарзларини тўламаган ширкатлар кўп. Улар РТТ билан бу вазиятни ҳал қилиш устида доимий ҳамкорлик қилишади. Ўзбекистон Ҳаво йўлларининг қарзи билан боғлиқ вазият бошқа ширкатлар билан олди-бердимизлаги вазиятдан фарқ қилмайди. Лекин вазият ўзбек самолётининг ушлаб қолинишига олиб келганчалик жиддийми йўқми, сизга айта олмайман. Самолёт ушлаб қолинишига бошқа сабаблар ҳам бўлган бўлиши мумкин, балки аэропорт маъмурияти билан келишмовчилик чиққандир, балки бошқа муаммо бўлгандир,- деди Тайланднинг давлатга қарашли РТТ ширкати вакили жаноб Чайпрют.\nЎзбекистон Ҳаво йўллари ширкати сўнгги йилларда қийин иқтисодий аҳволда экани айтилади. Ширкатнинг халқаро парвозларни ташкил қилиш хизмати вакилларидан бири, Озодлик мухбири билан ўзаро суҳбатда, молиявий қийинчиликлар, бир неча йил аввал учувчилар, айниқса, бортпроводик ва йўловчиларга хизмат кўрсатувчи ходимлар маошлари ва хизмат сафари харажатларининг қисқартирилишига сабаб бўлган.\n“Ўзбекистон Ҳаво йўллари давлат дотациясига қараб қолган ва йиллардан бери ўзининг зарарига ишлашга мажбур”, дейди суҳбатдошимиз.\nШу йилнинг бошидан Ўзбекистон ҳаво йўллари авиакомпанияси ҳам халқаро, ҳам маҳаллий рейслар учун чипталар нархини 20 фоизга оширди.\nЛекин иқтисодий қийинчиликларга қарамасдан, Ўзбекистон Ҳаво йўллари ўтган йили АҚШдан ҳар бирининг нархи 175 миллион долларга тенг Boeing-767-300-ER русмидаги иккита самолёт сотиб олган. Бундан ташқари 220 миллион доллар турдадиган Boeing-787 Dreamliner русумли иккита учқичга буюртма берилган.


Пашинян Армения Турция\nАрманистон Туркия билан муносабатларни тартибга солмоқчи\nТОШКЕНТ, 24 ноя — Sputnik. Арманистон Туркия билан муносабатларни нормаллаштирмоқчи, бироқ коридор (Озарбайжонни Туркия билан боғлайди Нахичеванью – таҳр.) масаласини муҳокама қилмайди. Бу ҳақда Бош вазир Никол Пашинян онлайн матбуот анжуманида маълум қилди.Унинг сўзларига кўра, Арманистон турк дунёси ичига ёриб кирди ва бу турк дунёсининг бир қисми - Арманистоннинг КХШТдаги ҳамкорлари, деган фикр бор.Бош вазирнинг сўзларига кўра, ҳозир барча чегаралар ва коммуникацияларни очиш устида ишлаш лозим. Бироқ, Туркия “мафкуравий душмани бўлиб қолаётгани” Ереванни хавотирга солади. Шу боис Анқара “икки томонлама муносабатларни нормаллаштириш тарафдори эканини сўзда эмас, амалда кўрсатиши керак”.\n© Sputnik / Рамиль Ситдиков / Фотобанкка ўтишПремьер-министр Армении Никол Пашинян\nАрманистон вазири Туркия билан муносабатларни тартибга солиниши ҳақида гапирди.\nТОШКЕНТ, 24 ноя — Sputnik. Арманистон Туркия билан муносабатларни нормаллаштирмоқчи, бироқ коридор (Озарбайжонни Туркия билан боғлайди Нахичеванью – таҳр.) масаласини муҳокама қилмайди. Бу ҳақда Бош вазир Никол Пашинян онлайн матбуот анжуманида маълум қилди.\nУнинг сўзларига кўра, Арманистон турк дунёси ичига ёриб кирди ва бу турк дунёсининг бир қисми - Арманистоннинг КХШТдаги ҳамкорлари, деган фикр бор.\nТушунмаяпман, нима учун коридор бериш масаласини муҳокама қилишимиз керак. Уч томонлама баёнотда (Арманистон, Россия ва Озарбайжон раҳбарлари) коридор ҳақида бир оғиз ҳам сўз йўқ, гап коммуникация ҳақида кетмоқда\nАрманистон бош вазири\nБош вазирнинг сўзларига кўра, ҳозир барча чегаралар ва коммуникацияларни очиш устида ишлаш лозим. Бироқ, Туркия “мафкуравий душмани бўлиб қолаётгани” Ереванни хавотирга солади. Шу боис Анқара “икки томонлама муносабатларни нормаллаштириш тарафдори эканини сўзда эмас, амалда кўрсатиши керак”.


Дефиле: Покиза Усмоновадан янги тўплам\nIkat телелойиҳаси ғолиби, дизайнер Покиза Усмонова ўзининг янги коллекциясини тақдим қилди.\nТақдимот маросими Ikat телелойҳаси доирасида ZO'R TV студиясида бўлиб ўтди. Кеча бошида дизайнер Покиза Усмонова катта экран орқали Икат лойиҳасидаги иштироки, ғалабаси ва лойиҳадан кейинги ҳаётидаги ўзгаришлар ҳақида гапирди.\nЛибослар намойишини таниқли рэппер Шоҳруҳ «Этот бит» таронаси билан бошлаб берди.\nПокиза Усмонова, дизайнер:\n«Бугунги либослар тўпламим икки қисмдан иборат бўлиб, биринчи қисмда casual услубидаги костюмларни тақдим этган бўлсак, иккинчи қисмда оқшом либосларни намойиш этдик. Оқшом либослари тақдимотида аҳамият берган бўлсангиз, баъзи моделлар спорт оёқ кийимларида чиқдилар.\nМен ҳозирги кунда моданинг чегарасизлиги ва маълум бир қолипга эга эмаслигини кўрсатишни хоҳладим».\nСўнг Покиза Усмонованинг 15та либосдан иборат янги коллекцияси тақдимоти бошланди. Либослар тўплами икки қисмдан иборат бўлиб, биринчисида дизайнер casual услубидаги лукларни намойиш этди.\nМиллий матолардан тикилган чопонларга қўл меҳнати орқали мунчоқлар билан безак берилган. Шунингдек, дизайнер бу либослар тўпламида гипюр ва фатин матосидан ҳам фаол фойдаланган. Покиза Усмонова ҳар бир либосга уйғун аксессуарлар ҳам яратган ва улар образни якунлашда алоҳида аҳамият касб этган.\nБиринчи қисм ўз ниҳоясига етгач, саҳнага таниқли хонандалардан яна бири, Зиёда кўтарилди. У ўзининг «Жононим мани» таронаси билан меҳмонларга яхши кайфият улашди.\nИккинчи қисмда дизайнер оқшом либосларини тақдим этди. Либосларда асосан гипюр матосидан фойдаланилган бўлиб, уларга фатин маотси ва мунчоқлар билан безак берилган. Эътиборли томони, дизайнер либослар учун нафақат бежирим туфлилар, балки спорт услубидаги оёқ кийимларни ҳам уйғунлаштира олган.\nРайҳон Уласенова, телебошловчи:\n«Покиза Усмонни бугунги намойиши билан табриклайман. Жуда ҳам чиройли намойиш бўлди. Фурсатдан фойдаланиб, Покиза сингари кўплаб дизайнерларга имконият берган Ikat лойиҳасига ҳам ташаккур изҳор этамиз. Шуни алоҳида таъкидлаб ўтмоқчиман, намойиш этилган либослар орасида менинг дидимга ёқадиган чиройли либосларни кўрдим ва вақт ўтиб уларга мурожаат этамиз деган умиддаман».\n«Бугунги намойиш менга жуда ёқди. Либосларни Покиза Усмон услубидаги либослар дейиш мумкин. Оқшом либосларини спорт оёқ кийимлари билан уйғунлаштиргани алоҳида эътиборга лойиқ. Унинг ижодига омад тилаб қоламан».\nIkat телелойиҳаси – Zo’rTV телеканали томонидан ташкил этилган лойиҳа бўлиб, унда ёш дизайнерлар бош соврин – 10 млн. сўмлик сертификат, Look Book ва янги либослар тўплами намойиши учун кураш олиб борган.\nНашр санаси: 06-09-2018


Месси Роналдуни дуэлга чақирди – O'zbekiston Milliy paralimpiya qo'mitasi\nМесси Роналдуни дуэлга чақирди\nTURIN, ITALY – NOVEMBER 10: Cristiano Ronaldo of Juventus in action during the Serie A match between Juventus and AC Milan at on November 10, 2019 in Turin, Italy. (Photo by Juventus FC/Juventus FC via Getty Images) *** Local Caption *** Cristiano Ronaldo\n“Барселона” етакчиси Лионель Месси коронавирус билан касалланган “Ювентус” ҳужумчиси Криштиану Роналдунинг тезроқ майдонга қайтишини кутяпти.\n– Роналду билан рақобатимиз доимо муҳим бўлиб қолаверади. Рақобат узоқ йиллардан бери давом этмоқда ва буни ушлаб туриш осон иш эмас. Криштиану билан дуэлимиз одамларга ёқади. “Реал” ва “Барса”нинг бутун дунёдаги мухлислари зўр беллашувлар гувоҳи бўлган. Энди улар яна ана шундай имкониятга эга бўляпти.\nКриштиану “Реал”далигида ўйинлар ўзгача ўтарди. “Эл-класико” доимо муҳим бўлган, лекин Роналду ўйнаганида барибир ҳаммаси бошқача бўлар эди. Бу энди ўтмишга айланди.\nБиз янги тўқнашувларга тайёрмиз. Мен Роналду коронавирусдан тузалиб, бўлажак ўйинга тайёр бўлишига умид қиляпман, – деди Месси.\nЧемпионлар лигасиниг 28 октябрга белгиланган иккинчи тур учрашувида “Ювентус” ўз майдонида “Барселона”ни қабул қилади. Бу баҳс Роналду ва Месси дуэлининг давоми бўлиши керак эди. Лекин Криштиану Роналду коронавирусдан даволана олмади. Унинг охирги тести ҳам организмда вирус борлигини кўрсатди.\nЭнди Роналду учрашув олдидан яна тест топширади. Текширувларда манфий натижа қайд этилсагина, у “Барселона”га қарши ўйинга тушиши мумкин бўлади.\nCoca Cola Суперлига. Бугун 20-турга якун ясалади\n“Эл-класико”ни ким шарҳлайди? Даврон Файзиев жавоб берди


Муаммо: мурожаат ва натижа Archives - Page 21 of 29 - Истеъмолчилар ҳуқуқларини ҳимоя қилиш Агентлиги\nМуаммо: мурожаат ва натижаBy consumer@admin 24.06.2020\nЭлектр ҳисоблагич шитининг тартибсизлиги инсон ҳаёти учун хавф туғдириши; Газ тақсимлаш пунктидан газ исларини чиқиб ётиши, қурилмаларнинг техник қоидаларига жавоб бермаслиги; Хўжалик чиқиндиларни ташиш корхонаси фақат тўловларни талаб қилаётгани; Ичимлик сувига ортиқча пул ҳисоблангани; Ичимлик сувининг ҳолатини ўрганиш зарурлиги; Тахиатош туманида истиқомат қилувчи истеъмолчи А.С.нинг мурожаатида кўрсатилган масалаларга аниқлик киритиш мақсадида Қорақалпоғистон Республикаси Монополияга қарши…\nТошкент шаҳар. АВИАБИЛЕТ ПУЛИ ҚАЙТАРИЛДИ\nМуаммо: мурожаат ва натижа, ЯнгиликларBy tagaeva@press 24.06.2020\nИстеъмолчилар ҳуқуқларини ҳимоя қилиш агентлигининг 1159 қисқа рақамли ишонч телефонига “Uzbekistan airways” АЖ парвозлари учун сотиб олинган чиптани қайтариш бўйича навбатдаги мурожаат Агентликнинг Тошкент шаҳар ҳудудий тузилмаси томонидан кўриб чиқилди.Мазкур мурожаатда истеъмолчи онлайн тўлов орқали жорий йилнинг 13 июнига чиптани олдинроқ сотиб олгани ҳақида баён қилган.Фойдаланмаган чипта пулини қайтаришларини сўраб бир неча бор компания вакилларига…\nЯхши ниятлар билан сотиб олинган телевизор сифатсиз чиқса одамни кайфияти қанчалик бузилади. Айниқса, сотувчига унинг носозлигини тушунтириш, кафолат муддатида таъмирлатиб олишни талаб қилиш. Баъзида булар муаммога ҳам айланиб кетади. Самарқанд шаҳрида истиқомат қилувчи В.К. “Оби Раҳмат” МЧЖдан “Россо” русумли телевизорни 3 йил кафолат муддати билан харид қилди.Ундан фойдаланиш жараёнида телевизор экранида чизиқ пайдо бўлди. Бу…\nХоразм вилояти. Кредитдаги техника таъмирланди\nМуаммо: мурожаат ва натижа, ЯнгиликларBy tagaeva@press 23.06.2020\nУрганч шаҳрида истиқомат қилувчи истеъмолчи кредит маблағи эвазига кир ювиш машинасини сотиб олганлиги ва кафолат муддати ўтмасдан ишламай қолганлиги муаммоси ҳақида Истеъмолчилар ҳуқуқларини ҳимоя қилиш агентлигининг Хоразм вилояти ҳудудий тузилмасига эътирозиини билдирди. Хусусан, истеъмолчи бу ҳақда дастлаб сервис марказига мурожаат қилган, аммо ҳозирги кунгача уни таъмирлаб беришмаган. Ўрганиш жараёнида истеъмолчининг мурожаатида қайд қилинган ҳолат ўз…\nНаманган шаҳрида яшовчи Ш.Т. мебель харид қилган дўконига борганида карантинда фаолият юритмаётганлиги сабаб кредит тўловини амалга ошира олмайди. Аммо “Комфорт люкс мебел” МЧЖ савдо дўкони сотувчиси томонидан истеъмолчидан кечиктирилган тўлов учун пеня тўлаш талаб қилинади. Истеъмолчининг тушунтиришлари эса бефойда кетади. Истеъмолчининг Ўзбекистон Республикаси Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш агентлигининг “Ишонч телефони”га…\nМуаммо: мурожаат ва натижа, ЯнгиликларBy tagaeva@press 20.06.2020\nИстеъмолчи Ш.Рашидов туманида қурилганянги намунавий арзонлаштирилган уйлардан бирини сотиб олди ва 2020 йил март ойида хонадонига кўчиб ўтди. Истеъмолчининг бу хурсандчилиги узоққа чўзилмади, чунки хонадонига ўрнатилган “Аrtel” русумли газ плитаси икки ой ўтмасдан ёниб кетиши натижасида яроқсиз ҳолга келди. Истеъмолчи ушбу масалада Ўзбекистон Республикаси Президентининг почтаси орқали мурожаат қилди. Унинг мурожаати Ўзбекистон Республикаси Монополияга қарши…


АҚШ: Россия Украина шарқига яна ҳаво мудофааси тизимларини киритди\n11 апрел 2021, Тошкент вақти: 09:19\nРоссия тинчлик келишувигa қaрaмaй Укрaинa шaрқигa қўшимчa ҳaво мудофaaси воситаларини киритгaн вa у ердa aйирмaчилaрни ҳaрбий тaйёргaрликдaн ўткaзмоқдa.\nБу ҳaқдa билдиргaн AҚШ Мудофaa вaзирлигининг 21 aпрель кунги бaёнотидa aйтилишичa, гaп ўтгaн йилнинг aвгуст ойидaн бери Россия томонидaн Укрaинa шaрқигa киритилгaн энг йирик ҳaво ҳужумига қарши мудофaa тизими ҳaқидa борaётир.\nШунингдек, Россия Укрaинa шaрқигa оғир ҳaрбий техникa киритиб, чегaрa яқинигa ўз қўшинлaрини тўплaмоқдa, дейилaди бaёнотдa.\nМудофaa вaзири мaтбуот котиби Мaри Ҳaрфнинг aйтишичa, Россия Минск тинчлик келишувигa зид рaвишдa тaқиқлaнгaн ҳудуддa “кўп сонли aртиллерия қуроллaри вa рaкетa отувчи қурилмaлaрни” жойлaштиргaн.\nМинск шaҳридa эришилгaн ўқ отишни тўхтaтиш келишуви Укрaинa aрмияси вa россияпaрaст aйирмaчилaр ўртaсидaги қуролли тўқнaшувлaргa бaрҳaм беришгa қaрaтилгaн.\nУшбу тўқнaшувлaрдa ўтгaн йилнинг ўзидa олти мингдaн кўп одaм ҳaлок бўлгaни aйтилaди.\nЕХҲТнинг Мaхсус Кузaтув Миссиясининг билдиришичa, сўнгги кунлaрдa тинчлик келишувигa aмaл қилмaслик ҳолатлaри сони кескин ортгaн.


Қашқадарё вилояти Миришкор туманида жойлашган Жейнов шаҳарчасидаги шифохона ҳудуди ўтган йиллар давомида қисқариб келган. Ундан бозорга, дорихоналар қурилишига ер ажратилгани камлик қилгандай, 2019 йилда анчагина жой аукцион орқали тадбиркорга ҳам сотиб юборилган. Маълум бўлишича, бугун 27 март куни тадбиркор қурилишни тўхтатган.\nЖейнов шифохонасида ишлайдиган бир гуруҳ шифокорларнинг мурожаати асосида Kun.uz мухбирлари мазкур соғлиқни сақлаш муассасасига тегишли ернинг тадбиркорга бериб юборилиши қанчалик қонуний бўлганини ўрганган ва бу ҳақда мақола эълон қилинганди.\nБугун, 27 март куни Жейнов шифохонаси ҳудудида олиб борилаётган қурилиш ишлари тўхтатилган. Шифохона бош шифокори Қ.Мейлиевнинг Kun.uz мухбирига маълум қилишича, бугун қурувчилар ишни тўхтатган.\n«Кеча бош вазир ўринбосари Қарши шаҳрида тадбиркорларни қабул қилибди. Ўша йиғилишда у Миришкор туман ҳокими ва Жейнов шифохонаси ҳудудида қурилиш қилаётган тадбиркорга қурилишни тезда тўхташини топшириқ берибди. Бугун тадбиркорнинг одамлари келиб иш қуролларини олиб кетди», — деган Қ.Мейлиев.\nМаълумот учун, 26 март куни бош вазир ўринбосари Жамшид Қўчқоров бошчилигида вилоят раҳбарлари Қарши шаҳрида тадбиркорларнинг муаммоларини ҳал этиш бўйича сайёр қабул ўтказган эди.\n«Беморларга ҳаво керак»: Миришкорда шифохона ҳудуди 2019 йилда сотиб юборилган. Шифокорлар қурилиш тўхтатилишини талаб қилишмоқда


1 йил аввал 392 siyrat.uz\nҲижрий 180-йил 3-сафар куни (милодий 796-йил 18-апрел) Андалуснинг энг машҳур амирларидан бири Ҳишом ибн Абдурраҳмон 40 ёшида вафот этди. Ҳишом ҳижрий 139-йил Қуртубада таваллуд топган бўлиб, отаси Абдурраҳмон ўн битта фарзанди ичидан Ҳишомни Андалус ҳокими этиб тайинлади. Бу зот даврида илм-фан соҳаси янада ривожланди.\nҲижрий 405-йил 3-сафар куни ҳижрий тўртинчи аср ҳадис имомларидан бири, “Мустадрак” китоби соҳиби Имом Ҳоким Найсабурий вафот этди. Аллоҳ у зотни Ўз раҳматига олган бўлсин.\nҲижрий 1382-йил 3-сафар куни (милодий 1962-йил 5-июл) Жазоир Франция мустамлакасидан мустақил бўлгани эълон қилинди.\nҲижрий 1408-йил 3- сафар куни (милодий 1987-йил 26-сентябр) ироқлик катта тарихчи, “Муфассал фи тарихил-араб қоблал-ислам” яъни “Исломдан олдин арабларнинг муфассал тарихи” номли 10 жузлик китоб муаллифи Жаввод Али вафот этди.


Мурожаатларнинг тезкорлик билан кўриб чиқилишини таъминлаш мақсадида Марказда 34 та вазирлик ва идоралар билан ўзаро алоқа тармоғи, шунингдек мурожаатлар ҳал этилиши устидан электрон назорат тизими жорий этилди.\nАлоҳида эътибор тадбиркорлик субъектларининг бузилган ҳуқуқларини тиклаш, уларга ҳар томонлама ёрдам кўрсатиш, фаолиятига ноқонуний аралашиш ҳолатларига йўл қўйган мансабдор ва бошқа масъул шахсларга нисбатан қатъий чоралар кўришга алоҳида эътибор қаратилмоқда.\nМарказнинг 2016 йилги фаолияти давомида 103.063 та мурожаатлар қабул қилиниб, улардан 23.974 таси қаноатлантирилди.\nМурожаатларнинг кўриб чиқилиши натижасида 399 та ноқонуний қарорларга протестлар киритилди, қонун бузилиши сабабларини бартараф этиш ҳақида 326 та тақдимномалар ҳамда 7,3 млрд. сўм пул маблағларини ундириш борасида даъво аризалар киритилди, 9,2 млрд. сўмлик иш ҳақи, пенсия ва алиментларнинг ундирилиши таъминланди, 2.095 нафар шахслар маъмурий ва интизомий жавобгарликка тортилди, қўпол қонун бузилиши ҳолатлари юзасидан 465 та жиноят ишлари қўзғатилди.


28 феврал 2020, Тошкент вақти: 22:18\nКелиб чиқиши ўзбек бўлган АҚШ фуқароси Мансур Мақсудий Гулнора Каримованинг Швейцарияда музлатиб қўйилган пулларининг бир қисмига даъвогарлик қилмоқда. 16 январь куни бу ҳақда Швейцариянинг Der Bund газетаси хабар берди.\nМансур Мақсудий Ўзбекистон биринчи президенти Ислом Каримов қизининг собиқ эридир.\nНашрга кўра Мансур Мақсудий укаси Фарид билан биргаликда Швейцария прокуратураси музлатиб қўйган 800 миллион франкдан 100 миллионига даъвогарлик қилаяпти. Бу пуллар Гулнора Каримова ва бошқа шахслар пул ювишда айблангани ортидан 2012 йилда музлатиб қўйилган эди.\nГулнора Каримова Мансур Мақсудийга 1991 йилда турмушга чиққан эди. Улар 2001 йилда ажрашиб кетганлар.\n“Улар ажрашганларида Мансур ва Фариднинг Ўзбекистонда мавжуд бўлган барча мулклари тортиб олинди. Уларнинг Coca-Cola Bottlers Uzbekistan ширкатидаги улушлари ўртамчи фирма воситасида Швейцариянинг Zeromax ширкатига ўтказилган”, деб езди Der Bund.\nМансур Мақсудий эса газетага: “Менинг оилам бу ўғрилик жазоланмасдан қолишига йўл қўймайди. Бу ишга озгина бўлса ҳам алоқадор бўлган шахсларга осон бўлмайди”, деб айтди.\nСамарқандда ҳомиладор аёлни симёғоч босиб қолди


Путин Трамп билан учрашув ҳақида: Телефон мулоқотлари етарли эмасди\n20:30 / 07.07.2017\nРоссия Президенти Владимир Путин АҚШ президенти Доналд Трамп билан учрашуви вақтида ушбу ҳамкасби билан шахсан танишиш имконига эга бўлганидан хурсандлигини билдирди. У шу вақтгача ўтказилган телефон мулоқотлари етарли бўлмаганини қайд этди.\n«Жаноб президент, сиз билан шу вақтгача бир неча марта телефон орқали мулоқот қилгандик. Албатта, телефон мулоқотлари етарли эмасди. Агар биз икки томон кун тартибидаги долзарб масалаларни ҳал қилишни, халқаро доирадаги янада муҳим масалаларга ечим топишни истар эканмиз, учрашишимиз зарур эди», — дея россияликлар етакчисининг сўзларини келтирган C-SPAN.\nПутин Трамп билан «шахсан танишганидан» жуда хурсанд экани, бугунги учрашув эса албатта натижалар келтириши ҳақида қўшимча қилган.\nПутин ва Трампнинг учрашуви G20 саммити доирасида ўтказилди. Бу икки сиёсатчининг илк учрашувидир. Бунгача сиёсатчилар бир неча марта телефон орқали боғланишганди.\nУларнинг илк учрашувида АҚШ Давлат департаменти раҳбари Рекс Тиллерсон ва Россия ТИВ раҳбари Сергей Лавров ҳам иштирок этди.\nПутиннинг Трампга илк қўнғироғи ҳақида янги маълумот берилди


Сирдарёга инсонпарварлик ёрдами жўнатилди. — Teletype\nШу қаторда Ўзбекистон Республикаси Ҳарбий прокурорининг ташаббуси билан ҳарбий прокуратура ходимлари ҳам "Биргаликда енгамиз" шиори остида инсонпарварлик ёрдами кўрсатишга бел боғлади.\nЖумладан, бугун ходимларимиз ихтиёрий равишда ўз ҳисобларидан асосий озиқ-овқат маҳсулотлари, тиббий ниқоб, антисептик ва санитария-гигиена воситалари, болалар ва катталар учун кийим-кечаклар, идиш-товоқ ва бошқа зарур анжомларни ёрдам сифатида жўнатишди.\nЗеро, халқимиз бошига ташвиш тушганда боримизни, керак бўлса жонимизни беришга тайёрмиз. Сирдарё аҳли бугунги ўта мураккаб шароитда ёлғиз эмасликларини ва ҳар қандай қийинчиликни ҳамжихатликда сабот билан енгиб ўтишимизни қалбан ҳис қилишларини сўраб қоламиз.


Ўзбекистон ва Беларусь ўртасида қандай ҳужжатлар имзоланди (рўйхат) | Ўзбекистон ва жахон янгиликлари\nЎзбекистон ва Беларусь ўртасида қандай ҳужжатлар имзоланди (рўйхат)\nЎзбекистон 14 сентябрь 9:29 214\nЎзбекистон ва Беларусь ўртасида давлат раҳбарларининг Қўшма баёноти ҳамда 13 та ҳуқумат ва вазирликлар ўртасида ҳужжатлар имзоланди.\nКўксаройда Шавкат Мирзиёев ва Александр Лукашенко икки давлат раҳбарларининг Қўшма баёнотини имзоладилар.\nШунингдек, икки мамлакат ҳукумат ва вазирликлари ўртасида қатор икки томонлама муҳим ҳужжатлар имзоланди:\nЎзбекистон Республикаси ва Беларусь Республикаси Фанлар академиялари ўртасида илмий-техник ҳамкорлик тўғрисида шартнома;\nЎзбекистон Республикаси Давергеодезкадастр қўмитаси ва Беларусь Республикаси Давлат мулк қўмитаси ўртасида идоралараро ҳамкорлик тўғрисида битим;\nЎзбекистон Республикаси Соғлиқни сақлаш вазирлиги ва Беларусь Республикаси Соғлиқни сақлаш вазирлиги ўртасида идоралараро соғлиқни сақлаш ва тиббиёт фани соҳасида ҳамкорлик тўғрисида битим;\nЎзбекистон Республикаси Соғлиқни сақлаш вазирлиги ва Беларусь Республикаси Давлат суд экспертизаси қўмитаси ўртасида идоралараро суд-тиббий фаолият соҳасида ҳамкорлик тўғрисида битим;\nЎзбекистон Республикаси Маданият вазирлиги ва Беларусь Республикаси Маданият вазирлиги ўртасида идоралараро маданият соҳасида ҳамкорлик тўғрисида битим;\nЎзбекистон Республикаси Олий ва ўрта махсус таълим вазирлиги ва Беларусь Республикаси Таълим вазирлиги ўртасида идоралараро олий таълим соҳасида ҳамкорлик тўғрисида битим;\nЎзбекистон Республикаси Қишлоқ хўжалиги вазирлиги ва Беларусь Республикаси Қишлоқ хўжалиги ва озиқ-овқат вазирлиги ўртасида идоралараро қишлоқ хўжалиги соҳасида иқтисодий ва илмий-техникавий ҳамкорлик тўғрисида битим;\nЎзбекистон Республикаси Инновацион ривожланиш вазирлиги ва Беларусь Республикаси Фан ва технологиялар бўйича давлат қўмитаси ўртасида ҳукуматлараро фан ва технологиялар соҳасида битим;\nЎзбекистон Республикаси Давлат божхона қўмитаси ва Беларусь Республикаси Давлат божхона қўмитаси ўртасида ҳукуматлараро божхона ишларида ҳамкорлик ва ўзаро ёрдам тўғрисида битим ҳамда ҳукуматлараро ўзаро савдога кўмаклашиш тизими тўғрисида битим;\nЎзбекистон Республикаси Мудофаа саноати бўйича давлат қўмитаси ва Беларусь Республикаси Давлат ҳарбий саноат қўмитаси ўртасида давлатлараро ҳарбий-техникавий ҳамкорликни ривожлантириш тўғрисида битим;\nЎзбекистон Республикаси Ташқи савдо вазирлиги ва Беларусь Республикаси Транспорт ва коммуникациялар вазирлиги ўртасида ҳукуматлараро халқаро автомобиль транспорти қатнови тўғрисидаги битимга ўзгартириш ва қўшимчалар киритиш тўғрисида баённома;\nЎзбекистон Республикаси Ташқи ишлар вазирлиги ва Беларусь Республикаси Ташқи ишлар вазирлиги ўртасида ташқи ишлар вазирликлари ўртасида 2019-2020 йилларга мўлжалланган маслаҳатлашувлар дастури ҳамда ҳукуматлараро саноат мулки объектларини муҳофаза қилиш соҳасида ҳамкорлик тўғрисида битим;\nЎзбекистон Республикаси бош вазири ўринбосари Нодир Отажонов ҳамда Беларусь Республикаси ташқи ишлар вазири Владимир Макей ҳукуматлараро 2019-2023 йилларга мўлжалланган ижтимоий-иқтисодий ҳамкорлик тўғрисида шартнома ва уни амалга ошириш бўйича дастурни имзоладилар.


Қозоғистон соғлиқни сақлаш вазири касалликни тўхтатиш учун тўрт ҳафталик локдаун таклиф қилди\nҚозоғистон соғлиқни сақлаш вазири Алексей Цой мамлакат президенти маъмурияти мажлисида COVID-19 касаллиги кўпайиб бораётгани ва минтақаларда зотилжамнинг оғир шаклига чалинган беморларнинг шифохонага ётқизилиши фонида тўрт ҳафталик карантиин жорий қилиш таклифини берди.\nМажлисда у томонидан тақдим қилинган сценарий бўйича тўрт ҳафталик карантин вақтида бир кунда шифохонага ётқизилиши керак бўлган 2 500 нафар беморни қайд қилиш, август ойи охирларига бориб инфекцион койкаларга 30 мингга яқин беморни ётқизиш кўзда тутилади. Агар карантин жорий қилинмаса, вазирнинг айтишича, бир кунда 27 мингта ҳолат қайд қилиниши мумкин экан, у ҳолда 300 мингта койкага эҳтиёж сезилади. Икки хафталик карантин сценарийси бўйича бир кунда етти мингтагача бўлган бемор қайд қилинади ва 80 мингга яқин койкага эҳтиёж туғилади.\nЦойнинг фикрича, тўрт ҳафталик карантин прогнози «аҳоли ўртасида касалланиш занжири узилиши нуқтаи назаридан самарали бўлади». Унинг сўзларига кўра, карантинни кучайтириш борасидаги қарорни давлат комиссияси «яқин кунларда» эълон қилади.\nУнинг айтишича, 10 июндан бошлаб «COVID-19 аломати бўлган ва ПЦР-тести манфий бўлган зотилжам» холатларининг ўсиши кузатилмоқда. «Сўнгги кунларда бу каби зотилжамнинг қайд қилиш холатлари бир кунда 2,5 мингтага етди», — дея хабар берди вазир.\nЗотилжам касаллигининг ошиб бораётгани ҳақида Азаттиқ икки ҳафтадан бери маълумот бериб келмоқда. Оқтобе вилоятида, расмийларнинг хабар қилишича, шу вақт мобайнида шамоллашдан камида 62 киши вафот этди. Ҳар куни Қарағанда, Туркистон, Оқтобе, Павлодар ва Мангистау вилоятларида зотилжамга чалинган ўнлаб беморлар шифохонага ётқизилади. Айрим шифокорларнинг фикрича, зотилжамнинг оғирформаси коронавирус инфекцияси аломатларидан биридир, ҳамда COVID-19тести натижарларининг манфий бўлиши инфекция тезлик билан енгил формага ўтишини англатишини айтишади. Бурундан олинадиган модда эса вирус йўқлигини кўрсатиши мумкин экан.\nҚозоғистонда бугунги кунда расмийларнинг маълум қилишича касалликка чалинганлар сони 40 мингга яқинлашиб қолди. 188 та ўлим ҳолати қайд қилинди.


Бош прокуратура Марғилон шаҳар бозоридаги ёнғин бўйича ахборот берди - xabar.uz\nБош прокуратура Марғилон шаҳар бозоридаги ёнғин...\n09.06.2019 16:07 0 2489\nФарғона вилояти Марғилон шаҳар бозорида ёнғин бўлгани ҳақида хабар бериб ўтилган эди. Бош прокуратура томонидан ушбу ҳолат бўйича расмий баёнот берилди.\n2019 йил 08 июндан 09 июнга ўтар кечаси соат 02:10 ларда Марғилон шаҳар, Пичоқчи МФЙ, Ҳиёбон кўчаси, 174А-уйда жойлашган «Марғилон умумий улгуржи савдо» МЧЖга қарашли улгуржи ва чакана товарлар сотишга ихтисослаштирилган 3-сонли савдо павильонида ёнғин содир бўлган.\nАниқланишича, павильонда тунги навбатчиликда қолган Ш.И. соат 02:00 ларда 3-сонли савдо павильони том қисмидаги электр симида қисқа туташув бўлиб, кучли чақнаш юз берганлигини ва натижада ёнғин келиб чиққанлигини кўриб, бинони электр тармоғидан узиб, бу ҳақда дарҳол Марғилон шаҳар ёнғин қутқарув қисмига хабар берган.\nСоат 02:10 да ёнғин қутқарув ходимлари ҳодиса жойига етиб борган ва соат 04:20 да ёнғин бўлган ҳудуд қуршаб олинган. Кўрилган чора-тадбирлар натижасида ёнғин соат 05:40 да бартараф этилган. Келиб чиққан ёнғин натижасида ҳалок бўлганлар ва тан жароҳати олганлар бўлмади. Ҳозирда ёнғинни келиб чиқиш сабаблари ва бунинг оқибатида тадбиркорларга етказилган зарар миқдори аниқланмоқда.\nЁнғин оқибатида бозорнинг 1575 кв. метр майдонида томи ва ички қисми ва унда сақланаётган озиқ-овқат ва ноозиқ-овқат маҳсулотлари ёниб зарарланган.\nУшбу бозорда жами 243 та якка тартибдаги тадбиркорлар савдо-сотиқ фаолияти билан шуғулланиб келади.\nМазкур ҳолат юзасидан Марғилон шаҳар ИИБ ҳузуридаги Тергов бўлими томонидан Ўзбекистон Республикаси ЖКнинг 259-моддаси 2-қисми «б» банди билан жиноят иши қўзғатилиб тергов ҳаракатлари олиб борилмоқда.\nТерговнинг бориши вилоят прокуратураси томонидан назоратга олинган.\nМарғилон бозордаги ёнғин\nСпорт 09/06, 21:13\nҲуқуқ 17/01, 10:08\nИқтисодиёт 31/10, 14:16


Тошкент марказида BMW машинасини ўғирламоқчи бўлган олибқочар жиноят устида қўлга тушди\n16:46 / 02.06.2015\nТошкентнинг Мирзо Улуғбек туманида яшовчи фуқаро М. Виктор тунги соат учларда Шаҳриобод кўчасида қаровсиз қолдирилган фуқаро Т. Мунавварга тегишли BMW автомашинасини олиб қочиб кетишга ҳаракат қилаётган пайтда милиция томонидан қўлга олинди.\n“Постда” нашрининг хабар беришича, у машинани энди олиб қочишга ҳозирланаёганда ҳудудда хизмат олиб бораётган ички ишлар ходимлари томонидан қўлга олинган. Ҳозирда унинг қилмишига тергов жараёнида ойдинлик киритилмоқда.


«Tico» ичида занжирга боғлиқ ҳолда каналдан топилган марҳум ўз жонига қасд қилган — Бош прокуратура\n«Tico» ичида занжирга боғлиқ ҳолда каналдан...\n11.07.2020 13:17 0 6930\nЎтган ойда Ҳазорасп тумани ҳудудидан ўтган «Тошсақа» каналдан эркак кишининг мурдаси чиққанди. Марҳум ўзи бошқариб юрган «Tico» ичида, боз бўйнидан занжир ўтказилиб, машинанинг руль қисмига боғланган ҳолда топилгани шов-шувга сабаб бўлганди.\nКўп ўтмай мурданинг шахсига аниқлик киритилиб, у шу туманда истиқомат қилувчи 34 ёшли Н. Қ. экани ва 17 март куни уйидан чиқиб, бедарак йўқолганига ойдинлик киритилди. Шунингдек, ҳолат бўйича Жиноят кодексининг 97-моддаси (Қасддан одам ўлдириш) 1-қисми билан жиноят иши қўзғатилганидан ҳам хабарингиз бор.\n«Xabar.uz» сўровига кўра, Бош прокуратура матбуот хизмати раҳбари Ҳаёт Шамсутдинов олиб борилган тергов ҳаракатлари якуни бўйича маълумот берди. Унга кўра, Т.Қ.нинг бедарак йўқолганлиги ва орадан маълум вақт ўтиб, унинг мурдаси топилганлиги ҳолати бўйича жиноий ҳодиса юз бермаган деб топилиб, «дело» қўзғатилган ҳаракатдан тугатилди (ЖПК 83-модда, 1-қисм).\nЖиноят иши бўйича олиб борилган тергов ҳаракатларининг бундай якунини маҳкама масъули шундай изоҳлайди.\nТергов-тезкор ҳаракатлари давомида тўпланган далилларга кўра, Т.Қ. бедарак йўқолган сана — 2020 йил 27 март куни бир неча маротаба «Тошсақа» каналининг Ҳазорасп тумани, Амударё маҳалласи, (ҳозирда Хоразм вилояти, Тупроққалъа тумани) ҳудудидаги «Чап қирғоқ» сув тақсимлаш иншооти атрофида бўлганлиги аниқланди. Шундан келиб чиқиб, у мазкур иншоот атрофида сувга чўккан бўлиши эҳтимолига аниқлик киритиш мақсадида ҳудуд суви тўсилади. Махсус қутқарув хизмати ходимлари олиб борган қидирув ишлари натижасида, дарҳақиқат, тахмин оқланиб, каналдан «Tico» машинаси ва унинг ичидан Т. Қ. мурдаси топилади.\n«Tico» кўздан кечирилганда, машина ичкаридан қулфланганлиги, унинг ўт олдиргичи ёниқ ҳолатда, узаткичи эса ҳаракатланиш (2-узаткич) ҳолатида бўлганлиги аниқланади. Шунингдек, автомашина салонидан янги сотиб олинган 2 та қулфларнинг нархи туширилган қутиси борлиги аниқланиб, ашёвий далил тариқасида олинган. Мазкур ҳолатлар бўйича олиб борилган тергов ҳаракатлари давомида Т.Қ. қулф ва занжирларни шу йилнинг 27 март куни (уйидан чиқиб, бедарак йўқолган кун) Ҳазорасп тумани, Янгибозор қишлоғи ҳудудидаги савдо шохобчаси сотувчисидан сотиб олганлиги тасдиқланади. Марҳумнинг ўлим сабабини аниқлаш бўйича ўтказилган суд-тиббий экспертизаси хулосасида Т.Қ.нинг танасида жароҳат излари йўқлиги, нафас йўлларининг сув билан тиқилиши оқибатидаги механик асфикция натижасида вафот этгани зикр этилади.\nБундан ташқари марҳум яқинларининг сўнги йилларда Т.Қ.нинг руҳиятида ўзгаришлар бўлганлиги, унда ўзини ўлдиришга мойиллик сезилаётганлиги мазмунидаги кўрсатмаларидан келиб чиқиб, ишга Хоразм вилоят руҳий-асаб касалликлари диспансери экспертлари ҳам жалб этилди.\nМарҳум кейинги ярим йил давомида уяли телефони орқали «youtube» сайтга кириб, сувдан топилган мурдалар, шундай шаклда ўз жонига қасд қилиш мазмундаги 46 та видео роликларни томоша қилгани аниқлангани ва бу руҳий-асаб касалликлари диспанцери мутахассисларининг хулосаларига уйғун келиши эса Т.Қ. ўз жонига қасд қилганини тасдиқлайди.\nБаён этилганлардан келиб чиқиб, қўзғатилган жиноят ишини ҳаракатдан тугатиш тўғрисида қарор қабул қилинган.\nБош прокуратура хоразм «Тико» Ҳазорасп\nҲодиса 17/07, 19:07\nХоразмда масъул шахс аҳолидан йиғилган «сув пули»ни «туя қилгани» фош бўлди\nҲодиса 11/07, 13:52\nХоразмлик эркак катта миқдорда «заҳри қотил» ва 30 минг доллар билан ушланди\nҲодиса 08/07, 13:15\nХоразмда 82 яшар фуқаро каналга тушиб кетди


Бартомеу: «Ҳакам «Атлетико» дарвозасига пенальти бермади, лекин бу учун уни танқид қилмоқчи эмасман»\n14:42 / 14.04.2016\nКаталонияниг «Барселона» клуби президенти Жозеп Бартомеу Европа чемпионлар лигасининг «Атлетико»га қарши учрашувида учралган мағлубиятидан кейин (0:2) ўз фикрлари билан ўртоқлашди.\n«Биринчи навбатда «Атлетико»ни табрикламоқчиман. Жамоа иккита ажойиб учрашув ўтказди. Бизда чемпионлар лигаси финалига кетма-кеи чиқиш орзуси бор эди. Афсуски бу амалга ошмай қолди. Олға юришда давом этиш керак, энди бор эътибор чемпионатга қаратилади.\nЖамоамизда жуда кўп вазият бўлгани йўқ, аммо биз бор кучимиз билан ҳаракат қилдик. Ҳозир биз бироз тушкун ҳолатдамиз. Аммо чемпионатда ғалаба қозониш учун ўзимизга келиб олишимиз зарур.\nБу вазиятни президентлик давримдаги энг муваффақиятсиз давр демаган бўлардим, чунки мен Тата Мартино мураббийлиги даврида ҳам ишлаганман. Чемпионатни биринчи ўринда якунлашимиз керак, майда эса бизни кубок финали кутиб турибди.\nБугун рақиб дарвозасига пенальти белгиланмади. Арбитр бу вазиятни тўғри баҳолай олмади. Омадимиз чопмади, бунинг учун реферини айблаб ўтириш бефойда. «Атлетико» жуда яхши футбол намойиш этди», – дейди каталонияликлар президенти.


Узун кўйлак киймаган туркман қизлари жазога тортилмоқда\n28 январ 2021, Тошкент вақти: 20:34\nТуркманистонлик айллар бекатда автобус кутмоқда.\nТуркманистонда мамлакат хотин-қизларининг ташқи кўринишига оид янги талабларни бажармаган хотин-қизлар маҳаллий расмийлар томонидан сўроққа тутилмоқда ва жазога тортилмоқда.\nАпрель ойи охиридан бошлаб Туркманистон давлат муассасалари ходималаридан соч бўямаслик, макияж ва ёрқин маникюр қилмасликлари талаб қилинмоқда. Шунингдек, ерга тегиб турадиган ва баданни кўрсатмайдиган узун кўйлак кийиш тавсия қилинган.\nАшхободда истиқомат қилувчи Шемшат исмли аёл пойтахтдаги “Алтин Аср” бозори яқинида полиция ходимлари томонидан сўроққа тутилди. “Озодлик” мухбири билан суҳбатлашган аёлнинг сўзларига қараганда, полиция ходими ундан сочи, қоши ва тирноқлари нима учун бўялганини сўраган ва маҳаллий полиция идорасига олиб борган.\nУнинг айтишича, бўлинмада полиция ходимлари кўйлаги баданини кўрсатиб тургани ва енги жуда ҳам қисқа бўлгани боис жаримага тортилишини айтишган. Аёл бу ҳақдаги тақиқлардан бехабар эканлигини тушунтирмоқчи бўлди ва бундан кейин шу каби либосларни киймасликка ваъда берди.\n"Бироқ полиция ходимлари жарима тўлмаганимга қадар қўйиб юбормасликларини айтишганидан сўнг мен столга 150 манат (40 долларга яқин) қўйдим. Жарима тўлаганим тўғрисида квитанция беришмади. Мен озод қилишлари эвазига жарима тўлаганимдан хурсандман. Улар менга жамоат тартибини бузганим учун протокол тузиб, иш жойимга хабар беришларини айтишди", - дейди Шемшат. У сўзига қўшимча қилар экан, полиция ходимларининг талабига биноан уйга бозор қилмасдан қуруқ қайтганини ҳам таъкидлаб ўтди.\nБундан аввал Туркманистондаги мустақил манбалар ва “Озодлик” радиоси манбалари янги дресс-кодга биринчи навбатда давлат муассасаларининг ходимлари ва олий ўқув юртларининг талабалари риоя этишлари мажбур эканини маълум қилишган эди.\nЎз номини ошкор қилмаслик шарти билан “Озодлик” билан суҳбатлашган пойтахтдаги давлат идораси ходимларидан бирининг айтишича, айрим раҳбарлар аёлларни ишдан бўшатиш мақсадида дресс-коддан фойдалана бошлади. Унинг сўзларига қараганда, Ашхободдаги банклардан бирида ташқи кўриниш талабга жавоб бермагани боис бир нечта аёл ишдан бўшатилган.\nТуркманистон президенти ўғлини ташқи ишлар вазири ўринбосари этиб тайинлади\nТуркманистонда озиқ -овқат тақчиллиги оқибатида зоғора уни ҳам кескин қимматлади\nТуркманистонда сайлов қандай ўтаётгани тўғрисидаги репортажлар икки ҳафта олдин ёзиб олинган


Банда Қуръонни ёдлагандан сўнг унга масъулият билан қараши, уни унутиб юборишдан эҳтиёт бўлиши лозим.\nТоҳа сурасининг 124-126-оятларида Аллоҳ таоло шундай дейди:\n«Ким Менинг эслатмамдан юз ўгирса, бас, албатта, унинг учун танг-бахтсиз ҳаёт бўлади ва Биз уни қиёмат куни кўр ҳолида тирилтирамиз. У: «Парвардигорим, нега мени кўр қилиб тирилтирдинг. Ахир мен кўрар эдим-ку?!» дейди. (Аллоҳ): «Шундай. Сенга Бизнинг оят-мўжизаларимиз келганида уларни унутдинг.Бугун сен ҳам ана шундай унутиласан», деб айтади».\nГарчи ушбу икки оят Аллоҳнинг зикридан юз ўгириб, Уни инкор қилган кофир қавмлар ҳақида нозил бўлган бўлса-да, унда Қуръонни унутувчилар учун ҳам ваиъд бор.Шу сабаб,Қуръонни ўргангач, уни эсдан чиқариб юбормасликка ҳаракат қилиш лозим.\nҲадиси шарифларда бу ҳақида етарлича тавсия ва буйруқлар келган.\nعَنْ أَبِي مُوسَى رَضِيَ اللهُ عَنْهُ عَنْ النَّبِيِّ صَلَّى اللهُ عَلَيْهِ وَسَلَّمَ قَالَ: تَعَاهَدُوا الْقُرْآنَ فَوَالَّذِي نَفْسِي بِيَدِهِ لَهُوَ أَشَدُّ تَفَصِّيًا مِنْ الإِبِلِ فِي عُقُلِهَا. رَوَاهُ الْبُخَارِىُّ وَمُسْلِمٌ.\nАбу Мусо Ашъарий розийаллоҳу анҳу Набий (соллаллоҳу алайҳи васаллам)дан ривоят қилади: «Қуръонни такрорлаб туринглар! Жоним қўлида бўлган Зотга қасамки, у арқонига боғлаб қўйилган туядан ҳам кўра қочувчироқдир» (Бухорий ва Муслим ривояти).\nУшбу ҳадисда Қуръонни ёдлагандан сўнг уни доим такрорлаб туришга амр қилинмоқда.\nБу ерда ҳомилул Қуръон туя эгасига, Қуръон туяга ва такрорлаш арқонга ўхшатилмоқда. Ҳадисда Қуръоннинг унутилиши туяга ўхшатилаётгани бежиз эмас. Сабаби туя энг тез қочувчи ҳайвон саналади. Туя қочиб кетганидан кейин уни тутиб олиш жуда қийин.\nТуя арқонга боғлаб қўйилгач, ундан тез-тез хабар олиб турилмаса, арқонини узиб, қочиб кетиши мумкин. Худди шу сингари Қуръонни ёдлагандан кейин уни такрорлаб турилмаса, Қуръон секин-аста хотирадан кўтарилади.\nوَعَنْ ابْنِ عُمَرَ رَضِيَ اللهُ عَنْهُمَا أَنَّ رَسُولَ اللهِ صَلَّى اللهُ عَلَيْهِ وَسَلَّمَ قَالَ: إِنَّمَا مَثَلُ صَاحِبِ الْقُرْآنِ كَمَثَلِ صَاحِبِ الإِبِلِ الْمُعَقَّلَةِ إِنْ عَاهَدَ عَلَيْهَا أَمْسَكَهَا وَإِنْ أَطْلَقَهَا ذَهَبَتْ. رَوَاهُ الْبُخَارِىُّ وَمُسْلِمٌ وَالنَّسَائِيُّ وَمَالِكٌ وَأَحْمَدُ وَزَادَ مُسْلِمٌ فِي رِوَايَةٍ: وَإِذَا قَامَ صَاحِبُ الْقُرْآنِ فَقَرَأَهُ بِاللَّيْلِ وَالنَّهَارِ ذَكَرَهُ وَإِذَا لَمْ يَقُمْ بِهِ نَسِيَهُ.\nИбн Умар (розияллоҳу анҳу)дан ривоят қилинишича, Расулуллоҳ (соллаллоҳу алайҳи васаллам) шундай деганлар: «Қуръон соҳиби худди боғлаб қўйилган туянинг эгасига ўхшайди. Агар уни маҳкам тутса, ушлаб қолади. Агар уни бўш қўйса, қочиб кетади» (Бухорий, Муслим, Насоий, Молик, Аҳмад ривояти. Муслим ўз ривоятида: «Агар Қуръон соҳиби туну кун уни ўқиса, эслаб қолади. Агар ўқимаса, унутиб юборади»ни зиёда қилган).\nҚуръонни ёдда сақлаш учун уни тез-тез такрорлаш лозим. Зеро 1000 марта қайтариб яхши ёдлаб олгандан сўнг ҳам такрор қилмасдан юрилса, Қуръон эсдан чиқади. Агар 80-100 марта қайтариб, ёдлагандан кейин Қуръонни такрорлаб юрилса, ёд олинган оятлар янада мустаҳкам бўлиб бораверади. Демак, Қуръонни муттасил қайтариб туриш лозим, уни унутиб юборишдан эҳтиёт бўлиш керак.\nҚуръонни такрорлашнинг кўп фойдалари бор. Жумладан:\n1) Қуръон ўқигани учун савобга эришади;\n2) Қуръонни унутиб юбормайди;\n3) талаффуз қилиш қийин бўлган сўз ва жумлаларни яхши ўқий олади;\n4) Қуръон маъноларини фаҳмлайди. Аввал тушунилмаган оятлар маъноси англашилади ва ҳоказо.\nوَعَنْ عَائِشَةَ رَضِيَ اللهُ عَنْهَا أَنَّ النَّبِيَّ صَلَّى اللهُ عَلَيْهِ وَسَلَّمَ سَمِعَ رَجُلاً يَقْرَأُ مِنْ اللَّيْلِ فَقَالَ: يَرْحَمُهُ اللهُ لَقَدْ أَذْكَرَنِي كَذَا وَكَذَا آيَةً كُنْتُ أَسْقَطْتُهَا مِنْ سُورَةِ كَذَا وَكَذَا. رَوَاهُ الْبُخَارِيُّ وَمُسْلِمٌ وَأَحْمَدُ وَابْنُ حِبَّانَ وَالْبَيْهَقِيُّ.\nОиша розийаллоҳу анҳодан ривоят қилинишича, Набий ( соллаллоҳу алайҳи васаллам) кечаси Қуръон ўқиётган кишини эшитиб, «Аллоҳ унга раҳм қилсин! У менга унутдирилган фалон-фалон суралардаги фалон-фалон оятни эслатди», дедилар. (Бухорий, Муслим, Аҳмад, Ибн Ҳиббон ва Байҳақий ривояти).\nБир одам кечаси масжидда Қуръон тиловат қилаётган эди. Набий (соллаллоҳу алайҳи васаллам) унинг қироатини эшитиб, «Аллоҳ унга раҳм қилсин! Менга унтдирилган фалон-фалон суралардаги фалон-фалон оятларни эслатди», дедилар.\nНабий (соллаллоҳу алайҳи васаллам) Қуръондан бирон оятни унутишлари мумкин эмас. Бу ерда оятларнинг қайси сурада жойлашиши назарда тутилмоқда. Зеро Қуръон Фотиҳадан Носгача оятма-оят тартиб билан тушмаган, балки бир суранинг оятидан кейин бошқа суранинг ояти тушган. Уни Расулуллоҳ (соллаллоҳу алайҳи васаллам) котибларга айтиб, ёздириб қўйганлар. Шу сабаб айтиш мумкинки, ривоятдаги унутиш оятларнинг қайси сурада жойлашиши бўлса керак. Яна Аллоҳ билгувчироқ!\nوَعَنْ عَبْدِ اللهِ رَضِيَ اللهُ عَنْهُ قَالَ: قَالَ رَسُولُ اللهِ صَلَّى اللهُ عَلَيْهِ وَسَلَّمَ: بِئْسَمَا لأَحَدِهِمْ يَقُولُ: نَسِيتُ آيَةَ كَيْتَ وَكَيْتَ بَلْ هُوَ نُسِّيَ اسْتَذْكِرُوا الْقُرْآنَ فَلَهُوَ أَشَدُّ تَفَصِّيًا مِنْ صُدُورِ الرِّجَالِ مِنْ النَّعَمِ بِعُقُلِهَا. رَوَاهُ مُسْلِمٌ وَالتِّرْمِذِيُّ وَالنَّسَائِيُّ وَالدَّارِمِيُّ وَأَحْمَدُ وَالْحَاكِمُ وَابْنُ حِبَّانَ وَالْبَيْهَقِيُّ وَالطَّبَرَانِيُّ.\nАбдуллоҳ ибн Масъуд (розияллоҳу анҳу) Расулуллоҳ (соллаллоҳу алайҳи васаллам)дан ривоят қилади: «Сизлардан бирон киши: «Фалон-фалон оятларни унутдим», дейиши қандай ёмон?! Лекин (аслида) унга унуттирилган бўлади. Қуръонни эслаб туринглар! У кишилар қалбидан қозиғига боғланган туядан ҳам тез қочувчидир» (Муслим, Термизий, Насоий, Доримий, Аҳмад, Ҳоким, Ибн Ҳиббон, Байҳақий ва Табароний ривояти).\nБанда Қуръонни ёдлагач, уни унутиб юбориши яхши эмас. Агар шундай бўлганда ҳам, фалон оятларни унутдим, эмас, балки менга унуттирилди, деб айтиш лозим. Зеро, Қуръонни унутдим, дейиш ғофиллик аломати бўлиб, бу нарса кейинчалик, дин, иймон масалалаларига ҳам бефарқлик билан қарашга олиб боради. Шу сабаб уламолар Қуръонни унутдим, дейиш танзиҳан макруҳ, деб айтишган.\n«Қуръонни унутдим», деб айтишдан қайтарилишига сабаб қуйидагилардир:\n1) бу билан банда Қуръонни тарк қилган бўлади. Бу эса оғир гуноҳдир;\n2) «Қуръонни унутдим», деган банда ўзига қарши гувоҳлик берган бўлади;\n3) амалларни яратувчиси Аллоҳ. Банданинг ёдлаши ва унутишини ҳам Аллоҳ яратади.\nوَعَنْ عَبْدِ اللهِ بْنِ مَسْعُودٍ رَضِيَ اللهُ عَنْهُ قَالَ: قَالَ النَّبِيُّ صَلَّى اللهُ عَلَيْهِ وَسَلَّمَ: بِئْسَ مَا لأَحَدِهِمْ يَقُولُ: نَسِيتُ آيَةَ كَيْتَ وَكَيْتَ بَلْ هُوَ نُسِّيَ. رَوَاهُ الْبُخَارِيُّ وَمُسْلِمٌ وَأَحْمَدُ وَالطَّبَرَانِيُّ.\nАбдуллоҳ ибн Масъуд (розийаллоҳу анҳу) ривоят қилади: «Набий соллаллоҳу алайҳи васаллам: «Сизлардан бирон киши: «Фалон-фалон оятларни унутдим», дейиши қандай ёмон?! Лекин (аслида) унга унуттирилган бўлади», дедилар»(Бухорий, Муслим, Аҳмад ва Табароний ривояти).\nУнутиш тарк қилиш демакдир. Қуръонни тарк қилиш мўмин бандага нолойиқ сифат. Шу сабаб ожизлик ёки ҳафсаласизлик қилиб, баъзи сура ёки оятларни унутганлар «Қуръонни унутдим», дейишдан эҳтиёт бўлишлари керак.\n«Унутиш» сўзи Аллоҳ, банда ва шайтонга нисбатан ишлатилади. Банда эътиборсизлиги учун унутади. Шайтон васваса қилиб банда хотирасидаги нарсаларни унуттиради. Аммо бу ишларнинг Холиқи, бандалар амалларини Яратувчиси Аллоҳдир. Шу сабаб бу иш У Зотга нисбат берилади. Аммо айб бандада. Амални яратувчиси Аллоҳ. Ўша амалнинг қилинишига банданинг ўзи сабабчи бўлди.\nҚуйидаги ривоятда Қуръонни унутиш қанчалик катта гуноҳ экани айтилади.\nعَنْ أَنَسِ بْنِ مَالِكٍ رَضِيَ اللهُ عَنْهُ قَالَ: قَالَ رَسُولُ اللهِ صَلَّى اللهُ عَلَيْهِ وَسَلَّمَ: عُرِضَتْ عَلَىَّ أُجُورُ أُمَّتِى حَتَّى الْقَذَاةُ يُخْرِجُهَا الرَّجُلُ مِنَ الْمَسْجِدِ وَعُرِضَتْ عَلَىَّ ذُنُوبُ أُمَّتِى فَلَمْ أَرَ ذَنْبًا أَعْظَمَ مِنْ سُورَةٍ مِنَ الْقُرْآنِ أَوْ آيَةٍ أُوتِيَهَا رَجُلٌ ثُمَّ نَسِيَهَا. رَوَاهُ أَبُو دَاوُدَ وَالتِّرْمِذِىُّ وَابْنُ خُزَيْمَةَ وَالْبَيْهَقِيُّ وَالطَّبَرَانِيُّ وَأَبُو يَعْلَى وَسَنَدُهُ ضَعِيفٌ.\nАнас ибн Молик (розияллоҳу анҳу) Расулуллоҳ (соллаллоҳу алайҳи васаллам)дан ривоят қилади: «Менга умматимнинг ажр-мукофотлари, ҳаттоки, бир кишининг масжиддан олиб чиқиб ташлаган кичкина хас-чўпи (учун олган савоби)гача кўрсатилди. (Шунингдек,) менга умматимнинг гуноҳлари ҳам кўрсатилди. Улар орасида бир кишига Қуръондан бир сура ёки оят берилиб, сўнгра уни унутиб юборганичалик катта гуноҳни кўрмадим» (Абу Довуд, Термизий, Ибн Хузайма, Байҳақий, Табароний ва Абу Яъло ривояти. Ривоят санади заиф).\nУламолар ривоятдаги «катта гуноҳ» ҳақида турли фикрларни айтишган:\n1) Қуръонни унутиш кабилар қаторида саналмаган;\n2) «Аъзам» ва «акбар» сўзлари бир-бирига яқин маънода қўлланилади;\n3) Қуръонни унутиш билан банда иқобга тортилмайди;\n4) бу ерда атайлаб тарк қилиш ҳақида сўз бормоқда;\n5) бу иш сағийра гуноҳларнинг энг каттасидир.\nНима бўлганда ҳам Қуръонни унутиш яхши эмас. Қуръон Исломнинг асосидир. Дин асоси бўлган Китобни унутиш динга эътиборсизликка олиб боради. Қуръонни ёдлашга ҳаракат қилиш эса бандани тартиб-интизомли бўлишга ундайди.\nوَعَنْ سَعْدِ بْنِ عُبَادَةَ رَضِيَ اللهُ عَنْهُ قَالَ: قَالَ رَسُولُ اللهِ صَلَّى اللهُ عَلَيْهَ وَسَلَّمَ: مَا مِنِ امْرِئٍ يَقْرَأُ الْقُرْآنَ ثُمَّ يَنْسَاهُ إِلاَّ لَقِىَ اللهَ عَزَّ وَجَلَّ يَوْمَ الْقِيَامَةِ أَجْذَمَ. رَوَاهُ أَبُو دَاوُدَ وَالدَّارِمِيُّ وَأَحْمَدُ وَالْبَيْهَقِيُّ وَالطَّبَرَانِيُّ وَعَبْدُ الرَّزَّاقِ وَسَنَدُهُ ضَعِيفٌ.\nСаъд ибн Убода (розияллоҳу анҳу) Расулуллоҳ (соллаллоҳу алайҳи васаллам)дан ривоят қилади: «Қайси бир киши Қуръонни ўқиб (ўрганиб), сўнг уни унутиб юборса, қиёмат куни Аллоҳ азза ва жаллага қўли кесилган ҳолида йўлиқади» (Абу Довуд, Доримий, Аҳмад, Байҳақий, Табароний ва Абдураззоқ ривояти. Ҳадис санади заиф).\nРивоятдаги «қўли кесилган ҳолда йўлиқади» жумласини уламолар турлича изоҳлашган:\n1) Қиёмат куни Аллоҳ билан юзлашганида унинг қўли яхшиликлардан холи бўлади;\n2) Қиёмат куни унинг фойдасига ишловчи ҳужжат бўлмайди;\n3) Охиратда Қуръонни унутгани учун жўяли бирон сабаб келтиролмайди.\n Дуоларнинг бирида: «Аллоҳумма, заккирнаа минҳу маа нуссийнаа», дейилган. Баъзилар буни «насийнаа», деб ўқийдилар. Бу нотўғри. «Нуссийнаа» сўзи «бизга унутдирилган», «насийнаа» эса «биз унутган» маъносини англатади.\n Мунзирий: «Ривоят санадида Абдулмажид ибн Абдулъазиз ибн Абу Раввод ал-Аздий бор. Яҳё ибн Маийн уни ишончли деган. Бир неча кишилар у ҳақида нималардир дейишган», деб айтган.\n Ҳусайн Сулайм Асад: «Ушбу ҳадис санадида учта иллат бор: Исо ибн Фоиднинг нотанишлиги, яна бир киши ҳолининг ноаниқлиги ва Язид ибн Абу Зиёд Ҳошимийнинг заифлиги», деб айтган.


Давлатимиз раҳбари Шавкат Мирзиёев сўнгги кунларда бир қатор муҳим ҳужжатларни имзолади. Улар Ўзбекистоннинг туризм салоҳиятини ривожлантириш учун қулай шарт-шароит яратишга қаратилгандир. Ушбу ҳужжатлар, тасдиқланган комплекс чора-тадбирлар чет эл оммавий ахборот воситаларида катта қизиқиш уйғотди.\n“The Jakarta Post” нашри ўз ўқувчиларига Ўзбекистон шу шанбадан бошлаб Индонезия фуқаролари учун янги миграция сиёсатини жорий этаётганини маълум қилди. Унда айтилишича, Индонезия фуқаролари 30 кун мобайнида Ўзбекистонда визасиз бўлишлари мумкин. Худди шундай имкониятлар яна 6 та мамлакат аҳолиси учун тақдим этилаяпти. Ўзбекистон, ўз навбатида, Европа иттифоқи, Америка Қўшма Штатлари, Канада, Шарқий Осиё ва Яқин Шарқнинг бир қатор давлатлари учун ҳам туризм визаларини расмийлаштиришнинг соддалаштирилган тартибини киритди.\nИндонезиянинг яна бир интернет манбаи — kompas.com сайти Ўзбекистонга мунтазам авиақатновларни амалга оширувчи хорижий авиакомпаниялар ҳаво кемалари экипажининг аъзолари ҳам визасиз режим имкониятларидан фойдаланиши мумкинлигини қайд этган. Мамлакат, шунингдек, электрон кириш визаларини расмийлаштириш учун янги технологияларни жорий қилишни режалаштирмоқда, деб ёзади нашр.\nТуркиянинг етакчи ахборот агентлиги — “Анадолу” Ўзбекистон Туркия фуқаролари учун ҳам 30 кунлик муддатга визасиз режим жорий қилаётгани ҳақида хабар тарқатди. “TRT” телерадиокомпанияси мазкур хабарни ўз расмий сайтида эълон қилди. Унда таъкидланишича, Ўзбекистон Республикаси Президенти Шавкат Мирзиёев Туркия, Индонезия, Жанубий Корея, Малайзия, Сингапур, Япония ва Исроил фуқаролари учун 10 февралдан визасиз режимни татбиқ этиш тўғрисида Фармонни имзолади. Ҳужжат билан 39 та мамлакат фуқаролари учун туризм визаларини расмийлаштиришнинг соддалаштирилган тартиби киритилди. Визалар ҳужжатларни қабул қилиш куни ҳисобга олинмаган ҳолда икки иш куни мобайнида расмийлаштирилади. Бунда визасиз режим муддатида туристик ваучер ёхуд юридик ёки жисмоний шахс таклифномасини тақдим этишга оид талаб бекор қилинди.\nОзарбайжоннинг “Trend” ахборот агентлиги эса мазкур соҳадаги яна бир муҳим янгиликка эътибор қаратди. Ўзбекистон транзит сайёҳларга махсус хизматларни тақдим этади. Бундан буёғига транзит орқали ўтаётган сайёҳлар аэропортда вақтини беҳуда сарфламасдан, Ўзбекистон ҳаёти билан янада яқинроқ танишиш имконига эга бўлишади. Трансфер ёки транзит бўйича ҳаракатланаётган хорижий йўловчиларга экскурсия хизматларини кўрсатиш бўйича технология ишлаб чиқилди ва тасдиқланди.\nАгентлик журналисти келтирган статистика маълумотларида айтилишича, 2017 йилда Ўзбекистонга ташриф буюрган сайёҳлар сони 2,5 миллион нафардан ортиқни ташкил қилди. Бу 2016 йилдагига қараганда 24 фоиз кўпдир. Ўтган йили 100 дан ортиқ меҳмонхоналар фаолияти йўлга қўйилди. 130 га яқин тадбиркорлар туроператорлик фаолиятини амалга ошириш учун лицензия олди. 2017 йилнинг ўзида туризм саноати қонунчилик базасини мустаҳкамлаш мақсадида 22 та норматив-ҳуқуқий ҳужжат қабул қилинди.\nПрезидентимизнинг бир қатор давлатлар фуқаролари учун визасиз режимни жорий этишга доир Фармони ҳақида “ca-news.org” портали ҳам ёзди. Шундай қилиб, Ўзбекистонга визасиз келиши мумкин бўлган давлатлар сони 16 тага етди.\nҲозирги кунда визасиз режимдан Арманистон, Беларусь, Грузия, Молдова, Озарбайжон, Россия, Украина, Қирғизистон, Қозоғистон фуқаролари фойдаланиб келади (60 кунгача). Нашрда қайд этилишича, ўзбекистонликлар ҳам ушбу мамлакатларга визасиз ташриф буюришлари мумкин. Жорий йил 10 февралдан 39 та давлатга туризм визаларини расмийлаштиришнинг янги тартиби киритилиши асносида Ўзбекистон билан соддалаштирилган виза режимига эга мамлакатлар сони 15 тадан 51 тага кўпайди. Бундан ташқари, Ўзбекистон 1 майдан бошлаб транзит бўйича ҳаракатланаётган хорижий йўловчиларга келишлари билан 72 соат муддатга қисқа муддатли кириш визалари беришни жорий қилади. Бу чоралар Шавкат Мирзиёев имзолаган ҳужжатларида кўзда тутилган. Материалда қайд этилишича, мазкур ҳужжатлар республикага туристлар оқимини кўпайтириш, кириш туризмини миллий иқтисодиётнинг муҳим тармоқларидан бирига айлантиришга қаратилган.\nР. АЛИШЕРОВ тайёрлади.


Жасорат « Ўзбекистон Халқ Ҳаракати\n27 January 2018 - 17:16\n(“Бу кунлар”ни ўқиб)\nЁзувчи Нуруллоҳ Муҳаммад Рауфхон устида (2017 йил 27 сентябр куни) бошланган ғавғолар бир оз босилган шу пайтларда (2018 йил январ) “Бу кунлар” романининг электрон нусхасини топиб ўқидим. Ҳайратларим ва таассуротларимни ичимга сиғдиролмай, бир дафтарга ёзиб бордим. Босма китобни ўқиганимда эди, саҳифаларнинг ўзига ёзган бўлардим.\nБу ёруғ дунёда 77 йил яшаб қўйиб (Аллоҳга шукрларим!) жуда кўп илмий, бадиий, илмий-оммабоп китоблар ўқидим. Сатрлар остига чизиб-чизиб, саҳифалар четига фикрларимни ёзиб-ёзиб, хатоларини тузатиб-тузатиб, завқланиб-завқланиб, роҳатланиб-роҳатланиб, баъзан нафратланиб-нафратланиб, кўпинча ўрганиб-ўрганиб ўқидим. Ўқиганларим ичида Ўзбекистон мустақиллигининг йигирма йиллигига бағишланган “Бу кунлар” жуда бошқача асардир. Ўхшашини илгари учратмаганман. Фақат “Архипелаг ГУЛАГ” бир оз яқин. Лекин бир хил оҳангда, бир хил маромда ёзилган, шунинг учун ҳам сал зерикарли “Архипелаг ГУЛАГ”дан фарқли ўлароқ, “Бу кунлар” ранг-баранг услуби ва хилма-хил воқеалари билан анча ўқишли чиққан.\nМуаллиф ўз китобини “ҳужжатли, сиёсий-ижтимоий рўман” деб атабди. Мен бунга “илмий, таҳлилий, танқидий, оммабоп” деган сифатларни ҳам қўшган бўлардим.\nАсарнинг бош қаҳрамони алоҳида бир шахс эмас, балки мазлумлар, золимлар, мунофиқ ва маддоҳлардан иборат ЖАМИЯТдир (бошқа тоифалар кўрилмаган). Дастлабки иккитаси: халқ ва унинг тепасида турган Ҳокимият (ҳукмдорлар маъносида!). Қолганлари китобни ўқиганда маълум бўлади. Тўртовининг образи ва қисман тақдири кўриниб турибди ва… тасвирланган эмас, баён этилган. “Тасвирлаш” сўзида муболаға иштирок этади, баён эса, аҳволни қандоқ бўлса, шундайлигича кўрсатади.\nВоқеалар иштирокчилари ҳам катта-катта одамлар: биринчи президент Ислом Каримов, Бош вазир, МХХ раиси Рустам Иноятов, ИИВ вазири Зокиржон Алматов ва булар қаторида Йўлбарс Шералиев деган шахс, Ўзбекистон қаҳрамонлари – шоирлар Эркин Воҳидов, Абдулла Орипов, муфтий Усмонхон Алимов, мухолифатчилар, уламо, олимлар, адиблар (ҳаммаси ўз лавозимида ишлаб турган шахслар) ҳамда қўрқинчли идоралар: МХХ, ИИВ, Дин ишлари қўмитаси кабилар.\nАсарда сюжет, сюжет йўналиши, тугун, ечим деган нарсалар йўқ, воқеалар эса кўп, бир-бирига гўё боғланмаган. Шунинг учун қисқача мазмуни (аннотацияси)ни ёзиш ҳам қийин. Муаллиф ўша ўзаро боғланмагандек кўринган турли мавзу ва воқеаларни бир-бирига ғоявий боғлаб, яхлит бадиий асар шаклига келтирган. Бундай боғланиш бир оз сунъий – ҳаётда учраган катта бир тадбир (йигирма йилликка атаб йигирматадан кўчат экиш ташаббуси) таъсирида юзага келган бўлса ҳам, умумий ғоя туфайли ўқувчи уни бўлинмас бир бутун асар деб қабул қилади.\nАсарни ўқишга киришганда, у асосан 2011-2013 йиллари ёзилганини эътибордан қочирмаслик зарур.\nУшбу мақолани ёзарканман, мақсадим асарни бошдан-оёқ таърифлаб бериш эмас. Ўқувчиларнинг бир қисми уни ўқиб улгурган, қолганлари энди ўқишади, деб фараз қилдим. Шундай бўлса ҳам бир-икки иқтибос, мақола қизиқарли бўлишига хизмат қилади, китобни ҳозирча ўқимаганларга рағбат бўлади:\n“Ушбу китоб… – оддий, меҳнаткаш, муштипар халқнинг дунёқарашини илғашга, орзу-истакларини кўрсатишга уриниш десак бўлади”.\n“Мустақилликни қаттиқ истаганлар ҳам, мустақиллик учун курашганлар ҳам бир четда қолиб, унга бутунлай бошқалар – мустақиллик йўлида кураш тугул, аксинча, унга қарши бўлган коммунистлар эга чиқди”.\n“Мен давлатни бугун бошқараётганларга ва ҳозиргидай бошқариш усулларига қаршиман, мухолифман! Аммо бугунги мухолифчилар орасида ҳам эмасман!”\nБугунги давлат, бугунги ҳукуматнинг ҳоли, иши кўз ўнгимизда, очиқ. Йигирма йиллик тажрибадан хулоса қилсам, назаримда:\n– Ўзбекистон давлати мустақилликка лойиқ бўлмаганлар қўлига ўтди;\n– иқтидордаги бу давлат сиёсатни бошдаёқ хато мафкура асосига қурди;\n– чексиз ҳокимиятни қўлга олган бугунги иқтидор бора-бора давлат идорасини нафс орзу-истакларига эриштирувчи қуролга айлантирди;\n– ватан, халқ, миллат манфаатини аста-секин орқа қаторга суриб ташлади;\n– булар устига, ҳокимиятни бошқаларга мутлақо бермоқчи эмас!”\nНомлари юқорида санаб ўтилган ва ҳамон иқтидорда турган амалдорларнинг халққа, Ватанга, Ислом динига нисбатан қилган ва давом эттираётган зулм ишлари, қаҳрамон шоирлар тимсолида бутун зиёлиларимиз, миллатнинг ойдинлари йўл қўйган хатолар қўрқмасдан, далиллар билан очиб ташланган. Бу гапларни (шоирлар ҳақидаги гаплар мустасно) асар ёзилган пайтларда (ва ҳозир ҳам!) бировга шипшитиб айтиш ҳам катта фожиаларга олиб келиши мумкин эди. Муаллиф камчиликларни фош этиш билан чекланиб қолмай, қандай йўл тутилса, адолат юзасидан бўлишини, муаммо ижобий ҳал этилишини ҳам айтиб ўтади.\nКитоб ўқиш тажрибаси борлар ва кўп ўқиганлар айтсинлар-чи, коммунистлар ҳокимиятга келган 1917 йилдан буён, ва энг муҳими, асар персонажлари ҳаётлик пайтида ва ўзларининг “даҳшатли” лавозимларини эгаллаб турган пайтда “Бу кунлар”га ўхшаган китоб ёзилганми?!\nМен бунақасини билмайман. Юқорида эслатганимдек, фақат “Архипелаг ГУЛАГ” бор! Унда қамоқхоналардаги ҳаёт ва зулм акс этган, аммо “халқлар доҳийси” Сталин ҳақида ҳеч гап йўқ.\n“Бу кунлар”ни ўқиётиб дафтаримга “Жасорат!” деб ёзиб қўйдим. Ҳар қандай яхши асар муаллифнинг ўзига яраша жасоратидир, лекин Нуруллоҳ кўрсатган жасоратга етадигани йўқ!\nУнинг жасоратини пайғамбарлар отаси – Иброҳим ҳалилуллоҳнинг жасоратига ўхшатдим.\nМаълумки, Иброҳим алайҳиссалом уч марта кўрган тушларига ишониб, кексайган чоғларида туғилган, жондан азиз фарзандлари Исмоилни қурбон қилишга бел боғлайдилар. Бундай иш унча-мунча одамнинг қўлидан келмайди, Иброҳим (а.с.) эса шундай жасорат кўрсатадилар ва Аллоҳнинг марҳаматига сазовор бўладилар.\nАлбатта, ҳеч бир инсон пайғамбарларга тенг келолмайди. Лекин ҳар бир инсон улардан ўрнак олишга интилади. Жасоратларни қиёс қилганим ҳам шундан.\nНуруллоҳ бир фарзандинигина эмас, бутун бошли катта оиласи ҳаётини хавф-хатарга қўйиб “Бу кунлар”ни ёзди ва Интернет тармоғида эълон қилиб юборди! Бундан кейин уни нималар кутишини тахминан биларди. Билиб туриб, ўзини ўтга урди!\nЖасорат айнан мана шунда!\nНашриёт бош директорлиги ишидан ҳайдалиб, орқадан таъқиблар бошлангач, илм олиш мақсадида илгарироқ Туркияга кетган фарзандлари ортидан, қолган оила аъзоларини ёнига олиб, ўзи ҳам чиқиб кетди. Ўша ёқларда икки йил юрди. Ниҳоят, Президент Шавкат Мирзиёев 2017 йилнинг 24 сентябрида БМТ Бош Ассамблеясида қатнашиб, сўнг АҚШда юрган ватандошлар билан учрашдилар. Ватанга фойдаси тегадиган мутахассисларни юртга қайтишга даъват қилдилар. Бу даъват дунё бўйлаб сочилиб кетган ватандошларга қаратилганини ҳисобга олиб, Туркияда юрган Нуруллоҳ Муҳаммад Рауфхон энг биринчи бўлиб Ватанга қайтишга қарор қилди.\n27 сентябр куни Тошкентга қўнди ва… қўлига кишан урилиб, қамоққа ташланди…\nШавкат Мирзиёевнинг бир гаплари беихтиёр эсга тушди: нутқларидан бирида, бизда маданият етишмайди, деб айтган эдилар. Яхшиям Нуруллоҳ ҳибсга олинганидан хабар топиб, зудлик билан хатони тузатдилар. Ҳозир ёзувчимиз илгаригидек озодликда юрибди, лекин қўзғатилган иш очиқлигича қолган.\n“Бу кунлар”ни ўқиган одамда қатор-қатор саволлар туғилади: Нуруллоҳ Муҳаммад Рауфхон бу асарни нима учун ёзди? Нима қиларди ўзига ҳам, оила аъзоларига ҳам хатар туғдириб? Ҳамма қатори жим-жим юраверса бўлмасмиди? Туппа-тузук иши, ёзувчилар орасида ўзига яраша обрўси бор эди. Ёзгани билан бир ўзининг қўлидан нима иш келарди? Жамият аҳволини ўзгартира олармиди? Ёки янада катта обрў орттирмоқчи бўлдими? У шунчалик мақтанчоқ одамми? Ва ҳоказо…\nЙўқ! Мақтаниш, обрўга интилиш каби иллатлар Нуруллоҳ учун бегона. Мусулмонлар диний идорасининг нашриёти раҳбари эди, кўп йиллар давомида журнал ва газета нашр қилишда бош-қош бўлди, кўплаб диний китобларни чоп эттирди. “Бу кунлар”ни ёзиб, ижтимоий тармоқларда эълон қилиш билан Аллоҳнинг айтганларига амал қилди холос. Бор айби шу!\nАллоҳнинг элчиси (с.а.в.): агар сен гуноҳни, ширкни, куфрни, зулм ва шу каби залолат ишларни кўра-билатуриб, индамасанг, уларга қарши курашмасанг, демак имонинг заиф экан, деб марҳамат қилган.\nНуруллоҳ Муҳаммад Рауфхонни ҳаракатга келтирган куч мана шу мазмундаги ҳадисдир.\nЭнди, Нуруллоҳнинг бошига шу-унча ғавғоларни солган экспертлар ҳақида сўз айтсак.\nМен бу ўринда айтайлаб “ғавғо солган” деб айтяпман, аслида “сабабчи бўлган” десам тўғрироқ бўларди. Гап шундаки, қонун қўриқчилари ёзма ҳужжатга қаттиқ ёпишиб оладилар, буни ҳамма билади. Ундан фойдаланишнинг нозик бир усулини ҳамма ҳам билавермас балки. Мабодо айбланувчи тергов-сўроқ давомида ўзининг ҳимояси учун кучли бир далил-исбот келтириб қўйса, қонун қўриқчилари ўша ҳужжатни қалқон қилиб: “Мен сизни тушуниб турибман, ўзимга қолса сизни чиқариб юборардим, аммо мутахассисларнинг мана бу хулосаси бор, энди ҳеч нарса қилолмайман” қабилида ўзларини оппоқ қилиб кўрсатадилар. Бу ёғида ким муттаҳам бўлиб қолишини тасаввур қилаверинг. Бу кенг тарқалган иш услубидир.\nЭй муҳтарам экспертлик гуруҳи аъзолари! Нуруллоҳнинг китобини экстремистик асар, конституциявий тузумга тажовуз деб баҳолаётганингизда асосий даъвогар сизлар бўлиб қолишингизни билмаганмисиз?\nСизлар ёзган хулоса матнини кўрмаганман, бунга имконим ҳам йўқ, назаримда, масалага нотўғри ёндашгансиз. Аниқроқ фараз қилсам, асарда айтилган баъзи гапларни умумий матндан ажратиб олиб, таҳлил қилавергансизлар ва, пировардида, жиноят кодексининг фалон моддасига тўғри келади, деб хулоса чиқаргансизлар. Бунақада кодекснинг бир эмас, бир нечта бандини, улар ҳатто тўғри келмаса ҳам тиркаб юбориш мумкин!\nШу тарз енгил-елпи хулоса чиқараверсак, юртимизда яна кўплаб “Жаслық”ларни қуриб ташлашга тўғри келади-ку!\nХудога шукр, аҳолимизнинг аксари ёшлар. Уларни қаергадир жойлаш керак-да, а?…\nДаҳшатли қамоқхонага “Жаслық” деб ном берилишида ҳам бир “ҳикмат” борга ўхшайди…\nИлмий тадқиқотда “системали ёндашиш” деган бир усул бор. Оддийроқ қилиб айтганда “ҳартомонлама ёндашиш”га мос келади. Бу усулнинг ҳикмати шундаки, битта гапни умумий матндан узиб олиб таҳлил қилинса, битта сифат кўринади, иккита гап таҳлил қилинса, иккита сифат кўринади. Матн яхлитлигича таҳлил қилинса, ҳеч қаерда айтилмаган, ҳеч кимнинг, ҳатто муаллифнинг ҳам хаёлига келмаган бир сифат ялт этиб юзага чиқиб қолади.\nМана шу усулни қўллай олмаганларингиз сабабли “Бу кунлар”даги ёки унинг муаллифи Нуруллоҳ Муҳаммад Рауфхондаги ана шундай ноёб сифатни топиш имконини бой бергансизлар.\nСистемали ёндашиш нималигини билмаган одам ҳам Нуруллоҳнинг оташин сўзларини ўқиганида қалби титраб кетади-ку, ахир! Мана, бир-иккитасини эслатаман:\n“Оллоҳ кўрсатмасин, чеккадан биронта давлат, ҳар қанақа олижаноб ғоя билан, ҳатто “золимни ағдариб ташлаб халққа озодлик бериш” мақсади билан-да бўлсин, агар Ватанимга хавф солса ва мамлакатимга бостириб кирадиган бўлса, у давлат қанчалик кучли-қудратли бўлмасин, ёшим ҳам олтмишга бориб қолганига қарамай, қўлимга қурол олиб Ватаним ҳимоясига чиқаман!”\nБу нутқ китобда айнан шундай келган, муҳим жойи ажратиб кўрсатилган.\nИнсоф билан айтинглар-чи, шу гапларни ёзишга ақли етган одамни конституциявий тузумга тажовуз қиляпти, деб айблаб бўладими?! Аксинча, бошидан зар сочиш керак! Конституциянинг бетига тупуриб қўйганлар, уни муттасил оёқости қилиб келаётганлар бир чеккада қолиб, уларни асосли танқид қилган одам “тажовузчи” бўлдими?! Оддийгина, мантиқ деган нарса қаёққа кетди? Ёки қонунларимиз ўч олишга изн берадими?\nБу иқтибос камлик қилаётган бўлса, мана, яна биттасини ўқинг:\n“Қурол, уруш-жанжал, тўпаланг миллатга ҳам, ватанга ҳам катта зарар келтиради”.\nШу гапни биринчи бор ўқиганимда, ўтган йили Саакашвили Украинада уюштирган оммавий ғалаёнлар кўз олдимга келди. Украина суди шу ҳаракатларни ҳам конституциявий тузумга тажовуз деб баҳоламади-да! Бизда эса…\nДемак, Нуруллоҳ Муҳаммад Рауфхоннинг “Бу кунлар” деб аталган рўмани Украинадаги ўша даҳшатли ғалаёнлардан ҳам даҳшатлироқ экан-да?\nХўш, “Бу кунлар” китобининг муаллифи конституциявий тузумга қарши эмаслигини сизларга уқдириш учун яна қанақа қасам ичиши керак эди? Муаллифнинг қайсидир гапларини жиноят кодекси билан баҳолабсизлар, мен назарда тутаётган оташин сўзларини ҳам баҳолаш лозимлиги хаёлларингизга келмадими ёки шунақа кодекс топа олмадингизларми? Илгари, ўзи экстремистик руҳда битилган бўлса ҳам, “Коммунизм қурувчисининг ахлоқ кодекси” бўлгучи эди. Ҳозир бунақа нарса йўқ. Лекин сизларнинг қалбингизда йўқмиди ўшанга ўхшаган кодекс?\nКелтирилган иқтибослар ва китобдаги бошқа оташин сўзларнинг битта камчилиги бор: ғазаб ва аламларни кетказа олмайди, қасос ўтини ўчира олмайди. Наилож…\nЎтган асрнинг тахминан 30-йилларида оташқалб шоиримиз Ҳамид Олимжон: “Ҳар бир қонун ва ҳар бир асос замирида ётарди қасос”, деб ёзган эди. Ҳозирги кунларда бўлаётган кў-ўп ишлар ўша сўзларни ёдга солади…\nСизларнинг хулоса тайёрлаётгандаги “меҳнат”ингизни мен янглиш тасаввур қилаётган бўлишим мумкин. Эҳтимол юрагингизни қандайдир ҳадиклар кемиргандир. Ҳаммамиз ҳам қусурли бандамиз. Нуруллоҳга нисбатан шахсий муносабатларингиз бордир…\nНима бўлганда ҳам, ғишт қолипдан кўчди, номинглар тарих саҳифаларида қайд этиладиган бўлди. Аччиқ табриклайман!\nЯхшиям Президентимиз “Бу кунлар” рўмани муаллифига нисбатан бағрикенглик намунасини кўрсатдилар. Ваҳоланки, асарда Бош вазирга тегиб кетадиган ишоралар ҳам бор эди. Адолатпарвар одам мана шунақа бўлади: ўзи талабчан бўлади, айни чоқда, зулмга ҳам йўл қўймайди!\nБошқалар ҳам президентимиз Шавкат Мирзиёевдан ўрнак оладилар деб умид қиламиз. Аллоҳ қўлласин!\nКибернетика фанлари бўйича мутахассис, фан номзоди, профессор.\nЎзбекистон ёзувчилар уюшмаси аъзоси,\n2018 йил 21 январ


КОНСТИТУЦИЯ – ИЖТИМОИЙ ТАРАҚҚИЁТ КАФОЛАТИ - QarshiDU.Uz\nКОНСТИТУЦИЯ – ИЖТИМОИЙ ТАРАҚҚИЁТ КАФОЛАТИ\nМаълумки, конституция барча жамиятларда олий ҳуқуқий мақомга эга бўлган ҳужжат сифатида эътироф этиб келинади. Бу бежиз эмас, албатта. Чунки конституция давлат сиёсий, иқтисодий ва ижтимоий ҳаётининг асосларини белгилаб беради, фуқароларнинг эркинликлари ва ҳақ-ҳуқуқларини ифодалайди. Шу боисдан барча мамлакатларда ушбу ҳужжатнинг қабул қилинишига, унда акс эттирилган норма ва қоидаларнинг рўёбга чиқарилишига алоҳида эътибор билан муносабатда бўладилар. Ўзбекистонда ҳам мамлакат Конституцияси фуқаролар томонидан инсон эркинликлари ва ҳақ-ҳуқуқларини таъминлайдиган, жамият ва давлат тараққиёти учун пойдевор яратадиган, жамият аъзоларининг муносиб турмушини қарор топтиришга хизмат қиладиган муҳим ҳуқуқий ҳужжат сифатида қадрлаб келинади.\nМасаланинг яна бир аҳамиятли жиҳати шундаки, ҳар қандай жамиятда Конституция ижтимоий тараққиёт суръатларига таъсир кўрсатадиган муҳим манба, тараққиёт мўлжалларини белгилаш имконини берадиган маёқ вазифасини ҳам ўтамоғи даркор. Бунинг учун эса мазкур ҳуқуқий ҳужжат жамиятда кечаётган ижтимоий-иқтисодий, сиёсий ва маънавий-маданий жараёнлардан бир қадам олдинда бўлмоғи, жамият аъзоларини ортидан эргаштирмоғи лозим. Жамият эҳтиёж ва манфаатлари, ижтимоий тараққиёт шиддатли суръатларидан ортда қолаётган конституция ривожланиш омилига эмас, турғунлик манбаига айланади.\nШу сабабдан ушбу ҳақиқатни чуқур ҳис этган мамлакат Президенти асосий ҳужжатга муайян ўзгартиришлар киритиш ташаббусини илгари сурди. “Тараққиёт стратегиясида ўз аксини топаётган, адолатли ва халқпарвар давлат барпо этишда муҳим аҳамият касб этадиган вазифаларни амалга ошириш учун,- деб таъкидлайди у,- аввало, янги конституциявий макон ҳамда янада мустаҳкам қонунчилик базаси керак бўлишини, ўйлайманки, барчамиз яхши тушунамиз. Шу маънода, Асосий қонунимизни жамиятдаги бугунги реал воқеликка, шиддатли ислоҳотларимиз мантиғига мослаштириш, Янги Ўзбекистон тараққиёт стратегияси учун мустаҳқам ҳуқуқий пойдевор яратиш муҳим вазифага айланмоқда”.\nДавлат раҳбари илгари сураётган ташаббуслар моҳиятини жамиятимизда кечаётган ижтимоий жараёнлар контекстида таҳлил қилсак, уларнинг нақадар жиддий аҳамиятга моликлигига қатъий амин бўламиз. Масалан, мамлакатимизда узоқ йиллар давомида биринчи навбатда давлат олдида турган вазифа ва муаммоларни ҳал қилиш, ижтимоий жараёнларга давлат манфаатлари нуқтаи назаридан ёндашиш, шундан сўнггина жамият ва инсон турмуши билан боғлиқ муаммоларга эътибор қаратиш амалиёти ҳукм сурди. Шу сабабдан амал қилиб келаётган барча ҳуқуқий ҳужжатларда давлат манфаатлари устуворлиги кўзга ташланади. Кейинги йилларда эса “Халқ давлат идораларига эмас, давлат идоралари халқимизга хизмат қилиши керак” тамойили ислоҳотларнинг бош қоидасига айлантирилди. Келажакда ушбу тамойил асосида амалга ошириладиган ўзгаришлар тенденциявий тус олиши учун энг аввало “инсон – жамият – давлат” тамойилини конституцион норма сифатида мустаҳкамламоқ даркор.\nБугунги кунда амалга оширилаётган иқтисодий ислоҳотларнинг бош мезони сифатида инсон манфаатлари эътироф этилмоқда. Давлат органлари амалга ошираётган барча саъй-ҳаракатлар инсон манфаатларини қондириш, унинг турмуши фаровонлигини оширишга қаратилмоқда. Кишиларнинг кундалик ташвишларига қулоқ тутиш, уларнинг муаммоларини ҳал қилишга алоҳида эътибор бериш одатий воқеликка айланмоқда. Ушбу жараёнларнинг давомийлиги ва узвийлигини таъминлаш учун эса мамлакатда инсон манфаатлари устуворлигининг ҳуқуқий асосларини янада мустаҳкамлаш зарур. Чунки бунингсиз Ўзбекистонда халқпарвар давлат барпо этиб бўлмайди. Шу муносабат билан Конституциянинг шахсий ҳуқуқларга бағишланган\n24-42-моддаларини барча ижтимоий жараёнлар марказида инсон манфаатлари туриши кераклигини белгиловчи модда билан тўлдириш зарурияти пайдо бўлмоқда.\nФуқаролик жамияти институтларининг ўрни ва мақомини конституциявий жиҳатдан мустаҳкамлашга доир ташаббус ҳам бағоят аҳамиятли. Маълумки, мустақилликдан кейинги йилларда мамлакатимизда амалга оширилган ислоҳотларнинг асосий тамойилларидан бири “Давлат – бош ислоҳотчи” тамойили бўлди. Бундай ёндашув ислоҳотларнинг дастлабки босқичида муайян самара берди, албатта. Бироқ кейинги босқичларда у фуқаролик жамияти институтларининг ижтимоий жараёнлардаги иштирокини чеклаб қўйди. Конституцияда фуқаролик жамияти институтлари мақоми ва функцияларининг аниқ белгиланмагани (Асосий қонунимизнинг\n56-моддасида қайси уюшмалар жамоат бирлашмаси сифатида тан олиниши кўрсатилган, холос) вазиятни ўзгартиришга имкон қолдирмади. Натижада бу институтлар ўз ташаббуслари билан жамият ҳаётида иштирок этмай қўйдилар, уларнинг ижтимоий фаоллиги сусайди. Бинобарин, уларнинг ижтимоий жараёнлардаги иштирокини фаоллаштириш учун энг аввало “Жамият – ислоҳотлар ташаббускори” тамойилини жорий этиш, конституцияда фуқаролик жамияти институтлари мақомини аниқ белгилаб қўйиш тақозо этилмоқда.\nКейинги йилларда жаҳонда оила институтини заифлаштирувчи, миллий қадриятларнинг ижтимоий позициясига салбий таъсир кўрсатувчи, миллатлараро тотувликни емирувчи омиллар кўпаймоқда. Бу ҳолат мамлакатимизда оила институтини салбий омиллардан ҳимоя қилишга, миллий қадриятларни эъзозлашга, миллатлараро тотувликни мустаҳкамлашга хизмат қиладиган ижтимоий механизмларни конституция даражасида мустаҳкамлаб қўйиш масаласига долзарб тус бермоқда. Шу муносабат билан амалдаги Конституциянинг оилани жамиятнинг асосий бўғини сифатида эътироф этувчи\n63-66-моддаларини янада такомиллаштиришни, миллий қадриятлар мавқеини ҳимоя қилувчи ижтимоий механизмлар билан боғлиқ янги модда киритишни, барча фуқароларнинг миллатидан қатъи назар қонун олдида тенглигини маълум қилувчи 18-моддани миллатлараро тотувликни мустаҳкамлашга хизмат қиладиган норма билан тўлдиришни ижтимоий воқеликнинг ўзи кўрсатмоқда.\nДавлат раҳбари фарзандларимиз Янги Ўзбекистон бунёдкорлари сифатида майдонга чиқаётганини бот-бот такрорлайди. Дарҳақиқат, бугунги ёшлар жамият иқтисодий ва сиёсий тараққиётига таъсир кўрсатувчи, ижтимоий жараёнларда фаол иштирок этувчи, жамиятдаги турмуш тарзини белгиловчи, жамиятнинг маънавий хавфсизлигини таъминловчи қудратли кучдир. Бинобарин, уларнинг ҳуқуқ ва манфаатлари нақадар тўла таъминланса, ижтимоий тараққиёт суръатлари ҳам шу қадар баланд бўлади. Бироқ, тан олиш зарурки, амалдаги Конституцияда ёшларнинг ҳуқуқ ва бурчлари тизимли равишда бел-гилаб берилмаган. Янги таҳрирда ушбу бўшлиқнинг тўлдирилиши йигит ва қизларнинг ижтимоий жараёнларда иштирокини ниҳоятда фаоллаштирган бўларди.\nБугунги кунда Янги Ўзбекистон стратегияси доирасида мамлакатда ижтимоий давлат барпо этиш вазифаси кун тартибига қўйилмоқда. Чунки жамият манфаатларига хизмат қиладиган давлатни шакллантирмасдан туриб, ижтимоий адолат норма ва тамойиллари устуворлигини таъминлаб бўлмайди. Мазкур зарурият Конституцияда “Янги Ўзбекистон – ижтимоий давлат” тамойилини конституциявий қоида сифатида мустаҳкамлашни тақозо этмоқда. Айни пайтда масаланинг иккинчи томони ҳам бор. Ижтимоий давлат барпо этиш мақсадининг қўйилиши болалар, ногиронлар, кексалар ҳуқуқлари муҳофазаси билан боғлиқ конституцион нормаларни ишлаб чиқишни ҳам талаб қилади. Чунки ижтимоий давлат барча аҳоли қатламларининг, айниқса алоҳида эътиборга муҳтож тоифаларнинг ҳуқуқ ва манфаатларини таъминловчи давлат шаклидир. Шу муносабат билан Конституциянинг 9-бобини тегишли моддалар билан тўлдириш зарурияти ҳам юзага келмоқда.\nПрезидентимиз яна бир масалага эътиборни қаратади. ХХI асрда экологик муаммолар умумбашарий тус олди ва мамлакат хавфсизлигига бевосита таҳдид соладиган омилга айланди. Ҳолбуки, экологик муаммоларга эътиборсизлик мамлакат иқтисодий салоҳиятининг заифлашишига, кўзланган сиёсий мақсадларга эришиш имкониятларининг камайишига, кишилар турмуш даражасининг ёмонлашувига олиб келиши мумкин. Амалдаги Конституциянинг\n55-моддасида ер, ер ости бойликлари, сув, ўсимлик ва ҳайвонот дунёси ҳамда бошқа табиий заҳиралар умуммиллий бойлик эканлиги, улардан оқилона фойдаланиш зарурлиги, улар давлат муҳофазасида эканлиги таъкидланган. Бугун ушбу моддани Ўзбекистоннинг экологик глобаллашув шароитидаги экологик сиёсати мақсад-муддаоларини, жамият аъзоларининг экологик масъулиятини ифодаловчи қоидалар билан такомиллаштириш зарурияти пайдо бўлмоқда.\nМамлакатимизда Учинчи Ренессанс асосларининг барпо этилаётгани ҳам Асосий қонун миқёсида мустаҳкамланиши лозим бўлган нормаларга эҳтиёжни шакллантирмоқда. Хусусан, боғча, мактаб, олий таълим ва илм-фан соҳалари Учинчи Ренессанснинг тўрт узвий халқаси сифатида эътироф этилмоқда. Амалдаги Конституцияда эса боғча, мактаб, олий таълим ва илм-фан соҳалари билан боғлиқ нормалар ўз ифодасини топмаган. Бу ҳолат Учинчи Ренессанс пойдеворини яратиш борасидаги саъй-ҳаракатларни ҳуқуқий асоссиз қолдиради. Айнан шунинг учун Конституциянинг янги таҳририни тайёрлаётганда мазкур масалаларга ҳам диққатни қаратиш керак бўлади.\nМамлакат Президенти ташаббуслари, кенг жамоатчилик таклифлари асосида Конституциянинг такомиллаштирилиши уни том маънода тараққиёт манбаи ва маёғига айлантириши шубҳасиз. Шунинг билан бир қаторда, қуйидаги таклифларга ҳам диққатни жамлаш керак, деб ҳисоблаймиз:\nБиринчидан, Конституциянинг янги таҳририда жамиятнинг ижтимоий соҳаси субъектлари, шахслараро муносабатлар билан боғлиқ нормаларни кучайтириш зарур. Хусусан, таълим ва тиббиёт муассасалари, фуқароларнинг ижтимоий таъминоти билан машғул ташкилотлар, спорт ва маданият масканлари, маиший хизмат кўрсатиш объектлари, кишиларни озиқ-овқат маҳсулотлари, транспорт ва алоқа хизматлари билан таъминловчи муассасалар фаолиятининг асосини ташкил қилувчи конституцион нормалар белгиланиши лозим.\nИккинчидан, Конституциянинг янги таҳририга жамият маънавий ҳаёти, хусусан маънавий ишлаб чиқариш жараёни, миллий ғоя ва мафкура билан боғлиқ конституцион нормаларни киритиш керак. Шунингдек, ижтимоий-маънавий муҳит асослари, миллий маданият ва маънавий қадриятларни асраш механизмлари эътироф этилмоғи даркор.\nУчинчидан, Конституциянинг янги таҳририда “мамлакат хавфсизлиги” тушунчасини бир қадар кенгроқ талқин қилиш мақсадга мувофиқ. Жумладан, шахс хавфсизлиги, жамият хавфсизлиги, давлат хавфсизлиги асослари алоҳида-алоҳида ифодаланиши мақсадга мувофиқ. Бундай ёндашув глобаллашув шароитида мамлакат хавфсизлигини таъминлашдек стратегик масалани тизимли равишда талқин қилиш имконини беради.\nТаъкидламоқ даркорки, мамлакат Асосий қонунига ўзгартиришлар киритиш жараёнининг бошланаётгани жамият аъзолари олдида муайян вазифаларни қўймоқда. Бугунги кунда барчамиздан мазкур жараёнларда фаол иштирок этиш, асосий ҳужжатга киритиладиган ўзгартишлар юзасидан ўз фикрини билдиришни фуқаролик масъулияти сифатида қабул қилиш талаб этилмоқда. Биз барча ватандошларимизни ушбу муҳим ижтимоий жараёнлар-да астойдил қатнашиб, ўз фуқаролик бурчларини муфассал адо этишга чақириб қоламиз.\nҚарши давлат университети ректори, профессор\nТеглар: #КОНСТИТУЦИЯ – ИЖТИМОИЙ ТАРАҚҚИЁТ КАФОЛАТИ